รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 28 กันยายน 2564
วันพุธที่ 29 กันยายน 2564
สรุปข่าวการประชุมคณะรัฐมนตรี 28 กันยายน 2564
วันนี้ (28 กันยายน 2564)  เวลา 09.00 น. พลเอก ประยุทธ์  จันทร์โอชา นายกรัฐมนตรี   เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (28 กันยายน 2564) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ ตึกสันติไมตรี (หลังนอก) ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างกฎกระทรวงกําหนดให้ผลิตภัณฑ์อุตสาหกรรมเหล็กกล้าทรงแบนรีดร้อนที่ต้านการกัดกร่อนได้ดีในบรรยากาศ ต้องเป็นไปตามมาตรฐาน พ.ศ. ....
2.  เรื่อง  ร่างประกาศสํานักนายกรัฐมนตรีและกระทรวงมหาดไทย เรื่อง กําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. ....
3.  เรื่อง  ร่างพระราชกฤษฎีกากําหนดเขตที่ดินที่จะเวนคืน ในท้องที่ตําบลสระลงเรือ อําเภอห้วยกระเจา จังหวัดกาญจนบุรี พ.ศ. ....
4.  เรื่อง  ร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางอ้อเขตบางพลัด แขวงนครไชยศรี เขตดุสิต แขวงบางซื่อ เขตบางซื่อ แขวงสามเสนใน เขตพญาไท และแขวงจตุจักร แขวงจอมพล เขตจตุจักร กรุงเทพมหานคร พ.ศ. ....
เศรษฐกิจ สังคม
5. เรื่อง  ความก้าวหน้าของยุทธศาสตร์ชาติและแผนการปฏิรูปประเทศ ณ เดือนสิงหาคม 2564
6.  เรื่อง  รายงานประจําปี 2563 คณะกรรมการพัฒนาการบริหารงานยุติธรรมแห่งชาติ
7.  เรื่อง  ขอยกเลิกพื้นที่แหล่งหินอุตสาหกรรมเพื่อพัฒนาอุตสาหกรรมปูนซีเมนต์ และจัดตั้งโรงงานปูนซีเมนต์ในภาคใต้
8.  เรื่อง  สรุปผลการประชุมคณะกรรมการติดตามการดําเนินงานตามนโยบายรัฐบาล และข้อสั่งการนายกรัฐมนตรี ครั้งที่ 4/2564
9. เรื่อง  ขออนุมัติกู้เงินเพื่อใช้ในการดําเนินงาน (เงินกู้เพื่อบรรเทาการขาดสภาพคล่อง) วงเงิน 13,500.000 ล้านบาท และวงเงินกู้ระยะสั้น จํานวน 800.000 ล้านบาท (วงเงินกู้เบิกเกินบัญชี) ของการรถไฟแห่งประเทศไทย ประจําปีงบประมาณ 2565
10.  เรื่อง  กรอบแนวทางการตรวจสอบและประเมินผลภาคราชการ และประเด็นการตรวจสอบและประเมินผล ประจําปีงบประมาณ พ.ศ. 2565
11.  เรื่อง  ขอความเห็นชอบในหลักการโครงการให้ความช่วยเหลือเกษตรกรผู้เพาะปลูกต้นยาสูบและผู้บ่มอิสระที่ได้รับผลกระทบจากการลดปริมาณการรับซื้อใบยาสูบของการยาสูบแห่งประเทศไทย ฤดูการผลิต 2562/2563 และรายงานผลการดําเนินการของคณะกรรมการพิจารณาแนวทางการส่งเสริมเกษตรกรให้เพาะปลูกพืชชนิดอื่นทดแทนการปลูกยาสูบ
12.  เรื่อง  ขอความเห็นชอบกรอบวงเงินกู้เงินระยะสั้น (Credit Line) ของการไฟฟ้าส่วนภูมิภาค
13.  เรื่อง  การทบทวนมติคณะรัฐมนตรีโครงการสินเชื่อเพื่อช่วยเหลือผู้ประกอบการรายย่อยที่ได้รับผลกระทบจากการระบาดของไวรัสโคโรนา (COVID-19)
14.  เรื่อง  การขยายระยะเวลาการเปิดรับนักท่องเที่ยวประเภทพิเศษ Special Tourist VISA (STV)
15.  เรื่อง  การบริหารจัดการการทํางานของคนต่างด้าว 3 สัญชาติ (กัมพูชา ลาว และเมียนมา) เพื่อสนับสนุนการควบคุมและป้องกันการแพร่ระบาดของโรคติดเชื้อ    ไวรัสโคโรนา 2019
16.  เรื่อง  ขอรับจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น
17. เรื่อง การแก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี       (ฉบับที่ 2)
18.  เรื่อง  ขอรับการจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินงานโครงการเสริมสร้างความเข้มแข็งให้กับเกษตรและเพิ่มประสิทธิภาพการจัดสินค้าเกษตรสู่ผู้บริโภค
ต่างประเทศ
19.  เรื่อง  รายงานผลการเจรจาการบินระหว่างไทย - คาซัคสถาน
20.  เรื่อง การพิจารณารับรองร่างปฏิญญาของกลุ่ม 77 และจีน (Ministerial Declaration of the Group of 77 and China to UNCTAD XV: From inequality and   vulnerability to prosperity for all) และร่างเอกสารผลลัพธ์การประชุม UNCTAD XV (The Bridgetown Covenant: From inequality and vulnerability to prosperity for all)
21.  เรื่อง การขอความเห็นชอบต่อร่างถ้อยแถลงร่วมสําหรับการประชุมคณะมนตรีประชาสังคมและวัฒนธรรมอาเซียน ครั้งที่ 26
22.  เรื่อง ขอความเห็นชอบต่อร่างเอกสาร ASEAN Protocol for Preparedness and Response to a Nuclear or Radiological Emergency
23.  เรื่อง ร่างเอกสารผลลัพธ์การประชุมระดับรัฐมนตรีเอเชียเรื่องความเป็นหุ้นส่วนเพื่อการเติบโตสีเขียว (Chair’s Summary of Asia Green Growth Partnership   Ministerial Meeting)
24.  เรื่อง ขอความเห็นชอบการรับรองร่างเอกสาร Joint Statement of the Fifth ASEAN Plus Three Education Ministers Meeting และ Joint Statement of the Fifth East Asia Summit Education Ministers Meeting
25.  เรื่อง เรื่องการจัดทําบันทึกความเข้าใจว่าด้วยความร่วมมือด้านการศึกษาระหว่างกระทรวงศึกษาธิการแห่งราชอาณาจักรไทยกับกระทรวงศึกษาธิการ
และวัฒนธรรมแห่งสาธารณรัฐฟินแลนด์
26.  เรื่อง ร่างแถลงการณ์ร่วมอาเซียนสําหรับการประชุมสมัชชาภาคีอนุสัญญาว่าด้วยความหลากหลายทางชีวภาพสมัยที่ 15
27.  เรื่อง การรับรองร่างเอกสารผลลัพธ์การประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 15 และการประชุมที่เกี่ยวข้อง
แต่งตั้ง
28.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงคมนาคม)
29.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการ ระดับทรงคุณวุฒิ (กระทรวงสาธารณสุข)
30.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
31.  เรื่อง  การให้กรรมการผู้ช่วยรัฐมนตรีคงอยู่ปฏิบัติหน้าที่ต่ออีกหนึ่งวาระ
32.  เรื่อง  การอนุมัติองค์ประกอบคณะกรรมการฝ่ายไทยในคณะกรรมการบริหารมูลนิธิการศึกษาไทย – อเมริกัน (ฟุลไบรท์) ประจําปี 2564 – 2565
33.  เรื่อง  การแต่งตั้งกรรมการผู้ทรงคุณวุฒิในคณะกรรมการพัฒนาวิทยาศาสตร์และเทคโนโลยีแห่งชาติ
34.  เรื่อง  ขออนุมัติแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)
35.  เรื่อง  การแต่งตั้งกรรมการในคณะกรรมการการไฟฟ้าฝ่ายผลิตแห่งประเทศไทย
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างกฎกระทรวงกําหนดให้ผลิตภัณฑ์อุตสาหกรรมเหล็กกล้าทรงแบนรีดร้อนที่ต้านการกัดกร่อนได้ดีในบรรยากาศ ต้องเป็นไปตามมาตรฐาน พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดให้ผลิตภัณฑ์อุตสาหกรรมเหล็กกล้าทรงแบนรีดร้อนที่ต้านการกัดกร่อนได้ดีในบรรยากาศ ต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ ร่างกฎกระทรวงที่ อก. เสนอ เป็นการแก้ไขปรับปรุงมาตรฐานผลิตภัณฑ์อุตสาหกรรมเหล็กกล้าทรงแบนรีดร้อนที่ต้านการกัดกร่อนได้ดีในบรรยากาศ ต้องเป็นไปตามมาตรฐาน เพื่อให้สอดคล้องกับมาตรฐานอ้างอิง การพัฒนาเทคโนโลยี การทํา และการใช้ภายในประเทศ ซึ่งกระทรวงอุตสาหกรรมได้ดําเนินการรับฟังความคิดเห็นเกี่ยวกับร่างกฎกระทรวงดังกล่าวแล้ว
สาระสําคัญของร่างกฎกระทรวง
กําหนดให้ผลิตภัณฑ์อุตสาหกรรมเหล็กกล้าทรงแบนรีดร้อนที่ต้านการกัดกร่อนได้ดีในบรรยากาศ ต้องเป็นไปตามมาตรฐานเลขที่ มอก. 2011 – 2563 ตามประกาศกระทรวงอุตสาหกรรม ฉบับที่ 6252 (พ.ศ. 2564) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมเหล็กกล้าทรงแบนรีดร้อนแผ่นม้วน แผ่นแถบ แผ่นหนา และแผ่นบางที่ต้านการกัดกร่อนได้ดีในบรรยากาศ และกําหนดมาตรฐานผลิตภัณฑ์อุตสาหกรรมเหล็กกล้าทรงแบนรีดร้อนที่ต้านการกัดกร่อนได้ดีในบรรยากาศ ลงวันที่ 20 เมษายน 2564 โดยให้มีผลใช้บังคับเมื่อพ้นกําหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป
2. เรื่อง ร่างประกาศสํานักนายกรัฐมนตรีและกระทรวงมหาดไทย เรื่อง กําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. ....
คณะรัฐมนตรีมีมติเห็นชอบร่างประกาศสํานักนายกรัฐมนตรีและกระทรวงมหาดไทย เรื่อง กําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. .... ตามที่กระทรวงมหาดไทย (มท.) เสนอ และให้ดําเนินการต่อไปได้ และให้ มท. รับความเห็นของสํานักงานคณะกรรมการกฤษฎีกาและสํานักงานสภาความมั่นคงแห่งชาติไปพิจารณาดําเนินการต่อไป
ทั้งนี้ มท. เสนอว่า
1. ในปัจจุบันการเข้ามาอยู่ในประเทศไทยของชาวต่างชาตินับได้ว่ามีความสําคัญต่อสังคมไทย โดยมีเหตุผลที่ต้องการเข้ามามีถิ่นที่อยู่ถาวรในประเทศไทยหลายประการ เช่น เข้ามาเพื่อทํางาน เพื่อการลงทุน เพื่ออยู่กับครอบครัว คู่สมรส หรือบุตรที่อยู่ในประเทศไทย การสนับสนุนชาวต่างชาติที่มีความรู้ความสามารถเข้ามาดําเนินธุรกิจหรือลงทุนในประเทศไทย เป็นการสร้างความมั่นคงทางเศรษฐกิจให้กับประเทศไทยได้ประการหนึ่ง ทําให้เกิดการสร้างงาน สร้างรายได้ เนื่องจากเศรษฐกิจไทยยังต้องการการลงทุนจากต่างประเทศ
2. โดยที่มาตรา 40 วรรคหนึ่ง แห่งพระราชบัญญัติคนเข้าเมือง พ.ศ. 2522 บัญญัติให้รัฐมนตรีว่าการกระทรวงมหาดไทยโดยอนุมัติคณะรัฐมนตรีมีอํานาจประกาศในราชกิจจานุเบกษากําหนดจํานวนคนต่างด้าวที่มีสัญชาติของแต่ละประเทศ ซึ่งจะมีถิ่นที่อยู่ในราชอาณาจักรเป็นรายปี แต่มิให้เกินประเทศละ 100 คนต่อปี และสําหรับคนต่างด้าวไร้สัญชาติมิให้เกิน 50 คนต่อปี และมาตรา 41 แห่งพระราชบัญญัติดังกล่าวที่บัญญัติให้คนต่างด้าวจะเข้ามามีถิ่นที่อยู่ในราชอาณาจักรมิได้ เว้นแต่จะได้รับอนุญาตจากคณะกรรมการพิจารณาคนเข้าเมือง และด้วยความเห็นชอบของรัฐมนตรีว่าการกระทรวงมหาดไทย ประกอบกับมาตรา 5 วรรคหนึ่ง แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ ลงวันที่ 10 กรกฎาคม พุทธศักราช 2557 ที่บัญญัติให้นายกรัฐมนตรีและรัฐมนตรีว่าการกระทรวงมหาดไทยรักษาการตามพระราชบัญญัติดังกล่าว
3. ดังนั้น เพื่อเป็นการดึงดูดการลงทุนเข้าสู่ประเทศไทย และสร้างความเชื่อมั่นให้กับชาวต่างชาติที่ต้องการเข้ามาลงทุน อีกทั้งเพื่อเป็นการส่งเสริมให้ครอบครัวมีความมั่นคงและอบอุ่น การให้ถิ่นที่อยู่ในราชอาณาจักรแก่คนต่างด้าวจึงเป็นปัจจัยหนึ่งที่จะสร้างความเชื่อมั่นให้กับชาวต่างชาติที่ต้องการเข้ามาอยู่ในประเทศไทยได้อย่างปลอดภัยและสะดวกสบาย มท. จึงเห็นควรประกาศกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. 2564
4. สํานักงานตรวจคนเข้าเมือง ได้ยกร่างประกาศสํานักนายกรัฐมนตรีและกระทรวงมหาดไทย เรื่อง กําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. .... ขึ้น และในคราวประชุมคณะกรรมการพิจารณาคนเข้าเมือง เมื่อวันที่ 1 เมษายน 2564 ที่ประชุมได้มีมติเห็นชอบร่างประกาศสํานักนายกรัฐมนตรีและกระทรวงมหาดไทยดังกล่าว และให้เสนอคณะรัฐมนตรีต่อไป
สาระสําคัญของร่างประกาศสํานักนายกรัฐมนตรีและกระทรวงมหาดไทย
กําหนดให้คนต่างด้าวที่มีสัญชาติของแต่ละประเทศ ซึ่งจะมีถิ่นที่อยู่ในราชอาณาจักรประจําปี พ.ศ. 2564 มีจํานวนประเทศละไม่เกิน 100 คน และคนต่างด้าวไร้สัญชาติมีจํานวนไม่เกิน 50 คน
3. เรื่อง ร่างพระราชกฤษฎีกากําหนดเขตที่ดินที่จะเวนคืน ในท้องที่ตําบลสระลงเรือ อําเภอห้วยกระเจา จังหวัดกาญจนบุรี พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกากําหนดเขตที่ดินที่จะเวนคืน ในท้องที่ตําบลสระลงเรือ อําเภอห้วยกระเจา จังหวัดกาญจนบุรี พ.ศ. .... ตามที่กระทรวงคมนาคม (คค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ คค. รับความเห็นของสํานักงานคณะกรรมการกฤษฎีกาไปถือปฏิบัติโดยเคร่งครัดต่อไป และรับความเห็นของกระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ คค. เสนอว่า
1. กรมทางหลวงมีความจําเป็นที่จะต้องได้มาซึ่งอสังหาริมทรัพย์เพื่อประโยชน์สาธารณะในการขยายทางหลวงแผ่นดินหมายเลข 3342 สาย อําเภออู่ทอง-บ่อพลอย ตอน วังขอน-บ่อพลอย จังหวัดกาญจนบุรี อันเป็นการเพิ่มประสิทธิภาพการจราจรและการขนส่ง เนื่องจากการเจริญเติบโตของเศรษฐกิจและสังคม ทําให้การคมนาคมมีปริมาณสูงขึ้นอย่างต่อเนื่อง ซึ่งทําให้ผู้ใช้เส้นทางในเวลาเร่งด่วนไม่สะดวกในการเดินทาง จึงเห็นควรขยายช่องจราจรให้กว้างขึ้น เพื่อให้ผู้ใช้ทางสามารถเดินทางได้อย่างสะดวกและปลอดภัยยิ่งขึ้น ดังนั้น การพิจารณาก่อสร้างขยายทางหลวงแผ่นดินดังกล่าว จะเป็นแนวทางหนึ่งในการแก้ไขปัญหาการจราจร และลดอุบัติเหตุ รวมทั้งสนับสนุนการพัฒนาระบบคมนาคมขนส่งของประเทศ ตลอดจนเพื่อให้พนักงานเจ้าหน้าที่มีสิทธิเข้าไปทําการสํารวจและเพื่อทราบข้อเท็จจริงเกี่ยวกับอสังหาริมทรัพย์ที่ต้องได้มาโดยแน่ชัด
2. กรมทางหลวงได้ดําเนินการสํารวจและออกแบบรายละเอียดโครงการก่อสร้างขยายทางหลวงแผ่นดินดังกล่าว มีจุดเริ่มต้นที่ กม.7+933.700 - กม.8+248.060 รวมระยะทาง 0.314360 กิโลเมตร วงเงินการก่อสร้าง 30,000,000 บาท มีปริมาณทรัพย์สินที่ต้องจัดกรรมสิทธิ์ประกอบด้วย ที่ดินประมาณ 3 แปลง ค่าทดแทนและค่าเสียหายอื่น ๆ รวมค่าทดแทนในการเวนคืน รวมเป็นเงินประมาณ 993,480 บาท
3. ดังนั้น กรมทางหลวงจึงมีความจําเป็นต้องกําหนดเขตที่ดินที่จะเวนคืนในท้องที่ตําบลสระลงเรือ อําเภอห้วยกระเจา จังหวัดกาญจนบุรี เพื่อขยายทางหลวงแผ่นดินหมายเลข 3342 สาย อําเภออู่ทอง – บ่อพลอย ตอน วังขอน – บ่อพลอย จังหวัดกาญจนบุรี เพื่ออํานวยความสะดวกและความรวดเร็วแก่การจราจรและการขนส่งอันเป็นกิจการสาธารณูปโภค สมควรกําหนดเขตที่ดินที่จะเวนคืนในท้องที่ดังกล่าว เพื่อให้พนักงานเจ้าหน้าที่มีสิทธิเข้าไปทําการสํารวจเพื่อให้ทราบข้อเท็จจริงเกี่ยวกับอสังหาริมทรัพย์ที่ต้องได้มาโดยแน่ชัด
4. สํานักงบประมาณ (สงป.) แจ้งว่า โครงการก่อสร้างขยายทางหลวงแผ่นดินดังกล่าว มีวัตถุประสงค์เพื่อแก้ไขปัญหาการจราจร และลดอุบัติเหตุ รวมทั้งสนับสนุนการพัฒนาระบบคมนาคมขนส่งของประเทศ ประมาณค่าจัดกรรมสิทธิ์ที่ดินและค่าทดแทนอื่น ๆ จํานวน 993,480 บาท จึงเห็นควรที่กรมทางหลวงจะเสนอร่างพระราชกฤษฎีกาดังกล่าว ซึ่ง สงป. จะจัดสรรงบประมาณรายจ่ายประจําปีให้กรมทางหลวง เมื่อร่างพระราชกฤษฎีกานี้ใช้บังคับแล้ว
5. กรมทางหลวงได้ดําเนินการจัดให้มีการรับฟังความคิดเห็นของผู้ได้รับผลกระทบกับโครงการก่อสร้างขยายทางหลวงแผ่นดินดังกล่าว ตามระเบียบสํานักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 แล้ว ซึ่งส่วนใหญ่เห็นด้วยกับโครงการดังกล่าว
สาระสําคัญของร่างพระราชกฤษฎีกา
กําหนดเขตที่ดินที่จะเวนคืน ในท้องที่ตําบลสระลงเรือ อําเภอห้วยกระเจา จังหวัดกาญจนบุรี เพื่อขยายทางหลวงแผ่นดินหมายเลข 3342 สาย อําเภออู่ทอง – บ่อพลอย ตอน วังขอน – บ่อพลอย จังหวัดกาญจนบุรี
4. เรื่อง ร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางอ้อ เขตบางพลัด แขวงนครไชยศรี เขตดุสิต แขวงบางซื่อ เขตบางซื่อ แขวงสามเสนใน เขตพญาไท และแขวงจตุจักร แขวงจอมพล เขตจตุจักร กรุงเทพมหานคร พ.ศ. ....
คณะรัฐมนตรีมีมติเห็นชอบร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางอ้อ เขตบางพลัด แขวงนครไชยศรี เขตดุสิต แขวงบางซื่อ เขตบางซื่อ แขวงสามเสนใน เขตพญาไท และแขวงจตุจักร แขวงจอมพล เขตจตุจักร กรุงเทพมหานคร พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงมหาดไทย (มท.) เสนอ และให้ดําเนินการต่อไปได้
เรื่องเดิม
1. มท. ได้เสนอร่างพระราชกฤษฎีกากําหนดเขตที่ดินในบริเวณที่ที่จะเวนคืน ในท้องที่แขวงบางอ้อ เขตบางพลัด แขวงถนนนครไชยศรี เขตดุสิต แขวงบางซื่อ เขตบางซื่อ แขวงสามเสนในและแขวงจอมพล แขวงจตุจักร เขตจตุจักร กรุงเทพมหานคร พ.ศ. .... มาเพื่อดําเนินการ โดยมีสาระสําคัญเป็นการกําหนดเขตที่ดินที่จะเวนคืนในท้องที่ดังกล่าว เพื่อให้พนักงานเจ้าหน้าที่มีสิทธิเข้าไปทําการสํารวจเพื่อทราบข้อเท็จจริงเกี่ยวกับอสังหาริมทรัพย์ ที่จะต้องได้มาโดยแน่ชัด เพื่อสร้างสะพานข้ามแม่น้ําเจ้าพระยาตามโครงการก่อสร้างสะพานข้ามแม่น้ําเจ้าพระยา บริเวณแยกเกียกกาย พร้อมกับการสร้างและขยายถนนต่อเชื่อม
2. คณะรัฐมนตรีได้มีมติ (1 กันยายน 2558) อนุมัติหลักการร่างพระราชกฤษฎีกาตามข้อ 1. ตามที่ มท. เสนอ และให้ส่งสํานักงานคณะกรรมการกฤษฎีกา (สคก.) ตรวจพิจารณา แล้วดําเนินการต่อไปได้
3. สคก. ได้ตรวจพิจารณาร่างพระราชกฤษฎีกาดังกล่าวเสร็จแล้ว
3.1 ร่างพระราชกฤษฎีกาดังกล่าวไม่สามารถดําเนินการส่งเรื่องออกจาก สคก. ได้ เนื่องจากรอผลการหาข้อยุติ กรณีคณะผู้ออกแบบอาคารรัฐสภาใหม่ได้มีหนังสือกราบเรียนนายกรัฐมนตรีขอให้ยุติการออกพระราชกฤษฎีกาดังกล่าวแล้วเสนอให้เปลี่ยนแนวทางการก่อสร้างสะพานข้ามแม่น้ําเจ้าพระยา บริเวณแยกเกียกกาย ซึ่งนายกรัฐมนตรีได้สั่งการให้รองนายกรัฐมนตรี (พลเอก ประวิตร วงษ์สุวรรณ) พิจารณาดําเนินการเพื่อให้ได้ข้อยุติ ต่อมากรุงเทพมหานครได้มีหนังสือแจ้งยืนยันผลการดําเนินการหาข้อยุติตามบัญชาของนายกรัฐมนตรีว่า การก่อสร้างสะพานข้ามแม่น้ําเจ้าพระยา บริเวณแยกเกียกกาย ตามแนวถนนทหารเป็นทางเลือกที่ดีที่สุดเมื่อเทียบกับทางเลือกอื่น และได้ข้อยุติกับสํานักงานเลขาธิการสภาผู้แทนราษฎร โดยปรับรูปแบบสะพานเกียกกายไม่กระทบพื้นที่รัฐสภาแห่งใหม่ ซึ่งสํานักงานเลขาธิการสภาผู้แทนราษฎรไม่ขัดข้องรูปแบบดังกล่าว
3.2 ได้มีการแก้ไขชื่อร่างเป็น “ร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางอ้อ เขตบางพลัด แขวงถนนนครไชยศรี เขตดุสิต แขวงบางซื่อ เขตบางซื่อ แขวงสามเสนใน เขตพญาไท และแขวงจตุจักร แขวงจอมพล เขตจตุจักร กรุงเทพมหานคร พ.ศ. ....” แก้ไขบทอาศัยอํานาจ และการจัดเรียงลําดับบทบัญญัติ รวมทั้งเพิ่มบทบัญญัติเกี่ยวกับระยะเวลาเริ่มต้นเข้าสํารวจที่ดินและอสังหาริมทรัพย์ เพื่อให้สอดคล้องกับพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 โดยกรุงเทพมหานครได้ให้ความเห็นชอบกับการแก้ไขเพิ่มเติมร่างพระราชกฤษฎีกาแล้ว
4. โดยที่ได้มีพระบรมราชโองการโปรดเกล้าโปรดกระหม่อมแต่งตั้งคณะรัฐมนตรีชุดใหม่ เมื่อวันที่ 10 กรกฎาคม 2562 สํานักเลขาธิการคณะรัฐมนตรีจึงได้ส่งร่างพระราชกฤษฎีกาดังกล่าว ตามข้อ 3. ให้ มท. พิจารณาทบทวนอีกครั้งหนึ่ง
ข้อเท็จจริง
มท. แจ้งว่า
1. มท. พิจารณาแล้ว ยืนยันให้ดําเนินการร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางอ้อ เขตบางพลัด แขวงถนนนครไชยศรี เขตดุสิต แขวงบางซื่อ เขตบางซื่อ แขวงสามเสนใน เขตพญาไท และแขวงจตุจักร แขวงจอมพล เขตจตุจักร กรุงเทพมหานคร พ.ศ. .... ที่ สคก. ตรวจพิจารณาแล้วต่อไป
2. สงป. แจ้งว่าได้เห็นชอบให้กรุงเทพมหานครดําเนินการตามแผนปฏิบัติงานและแผนการใช้จ่ายงบประมาณประจําปีงบประมาณ พ.ศ. 2563 ประเภทรายจ่ายเงินอุดหนุน รายการค่าจัดกรรมสิทธิ์โครงการก่อสร้างสะพานข้ามแม่น้ําเจ้าพระยาบริเวณแยกเกียกกาย รวมอยู่ด้วยเป็นจํานวนเงิน 1,793,128,800 บาท
3. กรุงเทพมหานครได้จัดให้มีกระบวนการรับฟังความคิดเห็นของประชาชนตามรัฐธรรมนูญแห่งราชอาณาจักรไทย และเป็นไปตามขั้นตอนของระเบียบสํานักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 จํานวน 4 ครั้ง โดยมีหน่วยงานของรัฐ รัฐวิสาหกิจ องค์กรต่าง ๆ ภาคเอกชน ภาคการเมือง สื่อมวลชน ผู้นําชุมชน และหรือผู้นําทางความคิดที่อยู่ในพื้นที่โครงการและพื้นที่ใกล้เคียง และประชาชนทั่วไปที่สนใจได้รับทราบ รวมทั้งได้จัดทํารายงานการวิเคราะห์ผลกระทบสิ่งแวดล้อม (EIA) ในกรณีพื้นที่ตั้งอยู่ใกล้โบราณสถาน แหล่งโบราณคดี แหล่งประวัติศาสตร์ หรืออุทยานประวัติศาสตร์ตามกฎหมายว่าด้วยโบราณสถาน โบราณวัตถุ ศิลปวัตถุ และพิพิธภัณฑ์สถานแห่งชาติ ในระยะทาง 2 กิโลเมตร ตามมติคณะรัฐมนตรีเมื่อวันที่ 2 กรกฎาคม 2556 เรียบร้อยแล้ว
สาระสําคัญของร่างพระราชกฤษฎีกา
กําหนดเขตที่ดินที่จะเวนคืน ในท้องที่แขวงบางอ้อ เขตบางพลัด แขวงถนนนครไชยศรี เขตดุสิต แขวงบางซื่อ เขตบางซื่อ แขวงสามเสนใน เขตพญาไท และแขวงจตุจักร แขวงจอมพล เขตจตุจักร กรุงเทพมหานคร เพื่อสร้างสะพานข้ามแม่น้ําเจ้าพระยาตามโครงการก่อสร้างสะพานข้ามแม่น้ําเจ้าพระยา บริเวณแยกเกียกกาย กับการสร้างและขยายถนนต่อเชื่อม
เศรษฐกิจ สังคม
5. เรื่อง ความก้าวหน้าของยุทธศาสตร์ชาติและแผนการปฏิรูปประเทศ ณ เดือนสิงหาคม 2564
คณะรัฐมนตรีรับทราบตามที่สํานักงานสภาพัฒนาการเศรษฐกิจและสังคมแห่งชาติ (สศช.) เสนอความก้าวหน้าของยุทธศาสตร์ชาติและแผนการปฏิรูปประเทศ ณ เดือนสิงหาคม 2564 สรุปสาระสําคัญได้ดังนี้
หัวข้อ
สาระสําคัญ
1. ผลการดําเนินงานที่ผ่านมา
1.1 ความก้าวหน้ายุทธศาสตร์ชาติและการขับเคลื่อนแผนแม่บทภายใต้ยุทธศาสตร์ชาติ
- การจัดทําโครงการสําคัญเพื่อขับเคลื่อนการบรรลุเป้าหมายยุทธศาสตร์ชาติและแผนแม่บทภายใต้ยุทธศาสตร์ชาติ สศช. ได้ดําเนินการ ดังนี้ (1) รวบรวมข้อเสนอโครงการสําคัญฯ ปี 2566 - 2570 จํานวน 3,039 โครงการ โดยอยู่ระหว่างประมวลผลและจัดลําดับความสําคัญก่อนเสนอคณะกรรมการยุทธศาสตร์ชาติและคณะรัฐมนตรีตามขั้นตอนต่อไป และ (2) ตรวจสอบผลการจัดสรรงบประมาณรายจ่ายประจําปีงบประมาณ พ.ศ. 2565 ของโครงการสําคัญ ซึ่งพบว่า โครงการสําคัญฯ ทั้งหมดจํานวน 492 โครงการได้รับการจัดสรรงบประมาณ จํานวน 25 โครงการ (คิดเป็นร้อยละ 5) ไม่ได้รับการจัดสรรงบประมาณ จํานวน 41 โครงการ (คิดเป็นร้อยละ 9) และถูกปรับลดงบประมาณ จํานวน 426 โครงการ (คิดเป็นร้อยละ 86) ซึ่งจะเห็นได้ว่ามีโครงการสําคัญที่ได้รับการจัดสรรงบประมาณและไม่ได้ถูกปรับลดงบประมาณจํานวนน้อยมากเมื่อเทียบกับจํานวนโครงการสําคัญฯ ทั้งหมด
- การรายงานสรุปผลการดําเนินการตามยุทธศาสตร์ชาติ ประจําปี 2563 สศช. ได้รายงานสรุปผลการดําเนินการดังกล่าวต่อวุฒิสภาเมื่อวันที่ 17 และ 23 สิงหาคม 2564 โดยสมาชิกวุฒิสภามีความเห็นและประเด็นอภิปราย เช่น (1) ควรมีการบูรณาการระหว่างหน่วยงานเจ้าภาพหลักและหน่วยงานที่เกี่ยวข้องเพื่อปรับปรุงเป้าหมายตัวชี้วัดภายใต้แผนแม่บทภายใต้ยุทธศาสตร์ชาติให้เป็นสากลมากขึ้น รวมทั้งทบทวนค่าเป้าหมายให้สอดคล้องกับสถานการณ์ปัจจุบัน (2) ควรปรับเปลี่ยนวิธีการพิจารณางบประมาณให้มุ่งเน้นผลสัมฤทธิ์ตามยุทธศาสตร์ชาติ และ (3) สํานักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดองและส่วนราชการทั้งส่วนกลางและส่วนภูมิภาคควรร่วมกันกําหนดขั้นตอนการขับเคลื่อนให้มีความชัดเจนและเป็นระบบสัมพันธ์กัน ทั้งนี้ สศช. จะประสานหน่วยงานที่เกี่ยวข้องเพื่อดําเนินการตามความเห็นดังกล่าวรวมทั้งนําไปจัดทํารายงานสรุปผลการดําเนินการตามยุทธศาสตร์ชาติ ประจําปี 2564 ต่อไป
1.2 ความก้าวหน้าแผนการปฏิรูปประเทศ
- รายงานสรุปผลการดําเนินการตามแผนการปฏิรูปประเทศประจําปี 2563 และรายงานความคืบหน้าการดําเนินการตามแผนการปฏิรูปประเทศตามมาตรา 270 ของรัฐธรรมนูญแห่งราชอาณาจักรไทย (เดือนตุลาคม - ธันวาคม 2563) ต่อวุฒิสภา เมื่อวันที่ 17 และ 23 สิงหาคม 2564 โดยสมาชิกวุฒิสภามีความเห็นและประเด็นอภิปราย ดังนี้
(1) รายงานสรุปผลการดําเนินการตามแผนการปฏิรูปประเทศประจําปี 2563 เช่น 1) รัฐบาลต้องประกาศเจตนารมณ์อย่างชัดเจนในการผลักดันการขับเคลื่อนการปฏิรูปประเทศให้บรรลุเป้าหมาย 2) ภาครัฐควรมุ่งเน้นการเป็นองค์กรดิจิทัล นําเทคโนโลยีมาสนับสนุนการปฏิบัติงาน และพัฒนาแพลตฟอร์มเชื่อมโยงข้อมูลของหน่วยงานภาครัฐ และ 3) เร่งพัฒนาระบบติดตามและประเมินผลแห่งชาติ (eMENSCR) ให้ง่ายต่อการใช้งานและมีประสิทธิภาพมากขึ้น
(2) รายงานความคืบหน้าการดําเนินการตามแผนการปฏิรูปประเทศตามมาตรา 270 ของรัฐธรรมนูญแห่งราชอาณาจักรไทย (เดือนตุลาคม - ธันวาคม 2563) เช่น ควรมีการรายงานข้อมูลความคืบหน้าในกรณีที่ดําเนินกิจกรรมแล้วเสร็จแต่ยังไม่เกิดผลสัมฤทธิ์ที่เป็นประโยชน์ต่อประชาชนอย่างแท้จริงและเร่งรัดติดตามกิจกรรมที่อยู่ระหว่างดําเนินการให้แล้วเสร็จ
- จัดทํารายงานความคืบหน้าการดําเนินการตามแผนการปฏิรูปประเทศตามมาตรา 270 ของรัฐธรรมนูญแห่งราชอาณาจักรไทย (เดือนเมษายน - มิถุนายน 2564) ซึ่งจะวิเคราะห์ปัญหาและปัจจัยแห่งความสําเร็จของแผนขับเคลื่อนกิจกรรมปฏิรูปประเทศที่จะส่งผลให้เกิดการเปลี่ยนแปลงต่อประชาชนอย่างมีนัยสําคัญ (Big Rock) ประกอบด้วยเป้าหมายย่อย กิจกรรม ผู้เกี่ยวข้องในการดําเนินการ รวมถึงช่วงเวลาที่คาดว่าจะแล้วเสร็จ เพื่อให้ผู้มีส่วนเกี่ยวข้องกํากับการดําเนินงานเพื่อติดตามความคืบหน้าได้อย่างมีประสิทธิภาพมากขึ้น
1.3 ผลการดําเนินการอื่น ๆ
- อยู่ระหว่างเชื่อมโยงข้อมูลระหว่างระบบ eMENSCR ระบบการบริหารงานการเงินการคลังภาครัฐแบบอิเล็กทรอนิกส์ (GFMIS) และระบบ e-Budgeting เพื่อประโยชน์ในการติดตาม ตรวจสอบ และประเมินผลที่ครอบคลุม รวมถึงเพื่อลดความซ้ําซ้อนและขั้นตอนในการปฏิบัติงานของหน่วยงานของรัฐ ทั้งนี้ จากการตรวจสอบพบว่า การนําเข้าข้อมูลในระบบ eMENSCR ยังไม่มีการระบุรหัสงบประมาณ ทําให้ไม่สามารถเชื่อมโยงข้อมูลได้ ซึ่งในปี 2565 สศช. จะจัดทําระบบการติดตามตรวจสอบการนําเข้าข้อมูลโครงการ/การดําเนินงานของหน่วยงานอย่างเข้มงวด เพื่อให้ข้อมูลในระบบ eMENSCR มีความสอดคล้องกับระบบ GFMIS และง่ายต่อการเชื่อมโยงข้อมูลในอนาคตต่อไป
- จัดกิจกรรม “ก้าวพอดี 2564 ฟื้นตัวอย่างมั่นคง ก้าวต่ออย่างยั่งยืน” ระหว่างวันที่ 8 - 9 กันยายน 2564 ซึ่งในการจัดกิจกรรมดังกล่าวได้แสดงให้เห็นถึงผังความเชื่อมโยงเพื่อขับเคลื่อนเป้าหมายการพัฒนาที่ยั่งยืนสําหรับประเทศไทยกับเป้าหมายของแผนแม่บทภายใต้ยุทธศาสตร์ชาติตามหลักความสัมพันธ์เชิงเหตุและผล (Causal relationship: XYZ) ส่งผลต่อการบรรลุเป้าหมายการพัฒนาที่ยั่งยืนและยุทธศาสตร์ชาติได้อย่างเป็นรูปธรรม
2. ประเด็นที่ควรเร่งรัดเพื่อการบรรลุเป้าหมายของยุทธศาสตร์ชาติ : การปรับปรุงกฎ ระเบียบ และข้อปฏิบัติให้สอดรับกับการพัฒนารัฐบาลดิจิทัล
กฎ ระเบียบและข้อปฏิบัติภายในหน่วยงานราชการบางประการยังเป็นข้อจํากัดสําคัญในการนําเทคโนโลยีดิจิทัลมาประยุกต์ใช้ในการปฏิบัติราชการ ส่งผลให้หน่วยงานต้องดําเนินการด้วยเอกสารหรือหนังสือราชการ หรือจํากัดวิธีการติดต่อราชการเฉพาะการติดต่อด้วยตัวบุคคล ณ สถานที่ทําการ ซึ่งไม่สะดวก รวดเร็ว และไม่เป็นตามวิถีปฏิบัติใหม่ (New Normal) ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ดังนั้น หน่วยงานภาครัฐควรเร่งรัดการปรับปรุงกฎ ระเบียบ และข้อปฏิบัติ ภายในหน่วยงานให้รองรับและสนับสนุนการนํานวัตกรรม เทคโนโลยี และระบบการทํางานที่เป็นดิจิทัลมาประยุกต์ใช้ให้สอดรับกับการพัฒนารัฐบาลดิจิทัล
6. เรื่อง รายงานประจําปี 2563 คณะกรรมการพัฒนาการบริหารงานยุติธรรมแห่งชาติ
คณะรัฐมนตรีรับทราบตามที่รองนายกรัฐมนตรี (นายวิษณุ เครืองาม) ประธานคณะกรรมการพัฒนาการบริหารงานยุติธรรมแห่งชาติเสนอรายงานประจําปี 2563 คณะกรรมการพัฒนาการบริหารงานยุติธรรมแห่งชาติ (กพยช.) [เป็นการดําเนินการตามพระราชบัญญัติพัฒนาการบริหารงานยุติธรรมแห่งชาติ พ.ศ. 2549 มาตรา 16 (6) ที่บัญญัติให้สํานักงานกิจการยุติธรรม (สกธ.) กระทรวงยุติธรรม (ยธ.) เป็นหน่วยงานรับผิดชอบงานเลขานุการของ กพยช. มีอํานาจหน้าที่จัดทํารายงานประจําปีเกี่ยวกับการปฏิบัติหน้าที่ของ กพยช. เพื่อเสนอต่อคณะรัฐมนตรี] มีผลการดําเนินงานที่สําคัญสรุปได้ ดังนี้
1. ภาพรวมสถานการณ์กระบวนการยุติธรรมของประเทศไทย โดยเป็นการรวบรวมสถิติด้านการบริหารงานยุติธรรมที่สําคัญ เช่น 1) สถิติจํานวนคดีที่รับแจ้งจับกุมและจํานวนผู้ต้องหาที่จับกุมได้ 2) สถิติจํานวนคดีอาญาและคดีแพ่งในศาลชั้นต้นทั่วราชอาณาจักร 3) สถิติคดีรับเข้าและคดีแล้วเสร็จของศาลปกครองชั้นต้น 4) สถิติจํานวนผู้กระทําผิดซึ่งอยู่ในระบบการพัฒนาพฤตินิสัย และ 5) สถิติการให้บริการประชาชนของสํานักงานยุติธรรมจังหวัด
2. ผลการดําเนินงานของ กพยช. และคณะอนุกรรมการ
2.1 กพยช. ได้จัดทําร่างพระราชบัญญัติประวัติอาชญากรรม พ.ศ. .... เพื่อแก้ปัญหาที่ผู้พ้นโทษไม่สามารถกลับมาใช้ชีวิตอย่างเป็นปกติสุขในสังคม โดยเฉพาะการไม่สามารถเข้าถึงแหล่งงานหรือสถานประกอบการที่ตรงกับความรู้ความสามารถของตนภายหลังการพ้นโทษมาแล้ว และเพื่อให้เป็นกฎหมายกลางในการจัดการข้อมูลประวัติอาชญากรรม และให้หน่วยงานผู้บังคับใช้กฎหมายได้ดําเนินการเกี่ยวกับการจัดเก็บ การเปิดเผยและไม่เปิดเผยประวัติอาชญากรรมให้เป็นไปในทิศทางและมาตรฐานเดียวกัน โดยกําหนดให้สํานักงานศาลยุติธรรมเป็นหน่วยงานที่มีหน้าที่หลักในการจัดการข้อมูลประวัติอาชญากรรม รวมทั้งกําหนดหลักการสําคัญเกี่ยวกับการเปิดเผยประวัติอาชญากรรมที่ให้กระทําได้ตามหลักเกณฑ์และเงื่อนไขที่กฎหมายกําหนด
2.2 คณะอนุกรรมการภายใต้ กพยช. มีผลการดําเนินการที่สําคัญ เช่น
2.2.1 คณะอนุกรรมการพัฒนาและส่งเสริมการวิจัยในกระบวนการยุติธรรมได้พิจารณาเรื่องที่สําคัญ เช่น แนวทางการนํางานวิจัยด้านกระบวนการยุติธรรมไปใช้ประโยชน์ในช่วงหลังการวิจัยเสร็จ โดยได้เห็นชอบให้ สกธ. เป็นหน่วยงานกลางในการรวบรวมงานวิจัยด้านกระบวนการยุติธรรมเพื่อเผยแพร่ ซึ่งมีกระบวนการ ได้แก่ 1) การนําเสนองานวิจัย 2) การเผยแพร่งานวิจัย 3) การส่งต่องานวิจัยให้หน่วยงานที่เกี่ยวข้อง และ 4) การนําเสนอผลงานวิจัยให้ผู้บริหารหรือผู้มีอํานาจในการกําหนดนโยบาย
2.2.2 คณะอนุกรรมการพัฒนาระบบเทคโนโลยีสารสนเทศกระบวนการยุติธรรมได้พิจารณาแนวทางการผลักดันแผนแม่บทการบริหารงานยุติธรรมแห่งชาติ ฉบับที่ 3 ยุทธศาสตร์ชาติที่ 5 การขับเคลื่อนกระบวนการยุติธรรมด้วย โดยมีกรอบการดําเนินงาน ได้แก่ 1) การเชื่อมโยงข้อมูล เพื่อการแลกเปลี่ยนข้อมูลและใช้ประโยชน์ร่วมกันของหน่วยงานภาครัฐด้านกระบวนการยุติธรรม 2) การบริหาร เพื่อพัฒนาระบบโปรแกรมมาตรการต่าง ๆ ที่จําเป็นสนับสนุนการปฏิบัติงานของเจ้าหน้าที่ในการให้บริหารประชาชน และ 3) ตัวชี้วัด เพื่อการจัดเก็บข้อมูลและประมวลผลตัวชี้วัดประสิทธิภาพกระบวนการยุติธรรมทางอาญาผ่านระบบ Thai Data Exchange Center (DXC)
2.2.3 คณะอนุกรรมการปฏิรูปด้านการปฏิรูปการพัฒนามาตรการต่อผู้กระทําผิดอาญาแทนการควบคุมตัวโดยการมีส่วนร่วมขององค์กรสหวิชาชีพและชุมชนได้พิจารณาเรื่องที่สําคัญ เช่น จัดทําร่างพระราชบัญญัติแก้ไขเพิ่มเติมประมวลกฎหมายอาญา (ฉบับที่ ...) พ.ศ. .... (การกําหนดโทษระดับกลาง) โดยได้จัดทํารายละเอียดขั้นตอนโทษระดับกลางมาใช้ในประเทศไทยมีกระบวนการ ได้แก่ 1) เงื่อนไขการพิจารณาของศาล 2) การจัดทํารายงานสืบเสาะและพินิจประกอบความเห็นจากสหวิชาชีพ และ 3) การกําหนดมาตรการของศาลและการฝ่าฝืนโทษระดับกลาง
3. ผลการดําเนินงานของฝ่ายเลขานุการ (สกธ.) เพื่อสนับสนุนภารกิจของ กพยช. ดังนี้
3.1 การพัฒนาข้อมูลและสถิติที่สําคัญต่อการพัฒนากระบวนการยุติธรรม เช่น การจัดทํารายงานสถานการณ์อาชญากรรมและกระบวนการยุติธรรม ประจําปี 2562
3.2 การจัดทําวารสารกระบวนการยุติธรรม ซึ่งเป็นการประชาสัมพันธ์และเผยแพร่ความรู้เกี่ยวกับการบริหารงานยุติธรรม
3.3 การประชาสัมพันธ์และเผยแพร่ความรู้เกี่ยวกับการบริหารงานยุติธรรมตามแนวทางการเผยแพร่กฎหมาย เพื่อสร้างการรับรู้ให้แก่ประชาชนและหน่วยงานภาครัฐ ในรูปแบบออนไลน์ เช่น เว็บไซต์รู้กฎหมาย lamp.oja.go.th และในรูปแบบออฟไลน์ เช่น การจัดทําหนังสือและคู่มือกฎหมายและกระบวนการยุติธรรม สําหรับเด็ก เยาวชน และประชาชน
3.4 การขับเคลื่อนงานด้านกระบวนการยุติธรรมในมิติเชิงพื้นที่ผ่านกรอบแนวทางการป้องกันอาชญากรรมที่มีประสิทธิภาพ โดยจัดทําแนวทางในการป้องกันอาชญากรรมและจัดทําเครื่องมือที่เหมาะสมกับบริบทชุมชน และจัดทําโครงการโรงเรียนยุติธรรมอุปถัมภ์ เพื่อสร้างภูมิคุ้มกันทางสังคมสําหรับเด็กและเยาวชนในโรงเรียนไม่ให้ตกเป็นเหยื่ออาชญากรรม
3.5 การพัฒนาบุคลากรในกระบวนการยุติธรรม เช่น การฝึกอบรมหลักสูตรการบริหารงานยุติธรรมระดับสูง (รุ่นที่ 11) การฝึกอบรมหลักสูตรการบริหารงานยุติธรรมระดับกลาง (รุ่นที่ 15) และโครงการฝึกอบรมหลักสูตรการป้องกันอาชญากรรมกับการอํานวยความยุติธรรมในสังคม รุ่นที่ 3 เครือข่ายพลเมืองนักสร้างสรรค์สื่อ เพื่อแก้ปัญหากระบวนการยุติธรรม
7. เรื่อง ขอยกเลิกพื้นที่แหล่งหินอุตสาหกรรมเพื่อพัฒนาอุตสาหกรรมปูนซีเมนต์และจัดตั้งโรงงานปูนซีเมนต์ในภาคใต้
คณะรัฐมนตรีมีมติเห็นชอบการยกเลิกพื้นที่แหล่งหินอุตสาหกรรมเพื่อพัฒนาอุตสาหกรรมปูนซีเมนต์และจัดตั้งโรงงานปูนซีเมนต์ในภาคใต้ตามมติคณะรัฐมนตรีเมื่อวันที่ 19 กันยายน 2538 ตามที่กระทรวงอุตสาหกรรม (อก.) เสนอ
สาระสําคัญของเรื่อง
อก. รายงานว่า
1. ผู้ที่ได้รับสิทธิการทําเหมืองแร่หินอุตสาหกรรมตามมติคณะรัฐมนตรีวันที่ 19 กันยายน 2538 คือ บริษัท ปูนซีเมนต์เอเซีย จํากัด (มหาชน) (บริษัทฯ) โดยกรมทรัพยากรธรณีในขณะนั้น1 ได้ทําสัญญาให้สิทธิการทําเหมืองแร่หินอุตสาหกรรมดังกล่าวกับบริษัทฯ เมื่อวันที่ 8 เมษายน 2540 ทั้งนี้ บริษัทฯ ได้คัดเลือกพื้นที่แหล่งหินอุตสาหกรรมในท้องที่อําเภอขนอม จังหวัดนครศรีธรรมราช และอําเภอดอนสัก จังหวัดสุราษฎร์ธานี เนื้อที่ประมาณ 20,000 ไร่ เพื่อดําเนินโครงการและได้ยื่นคําขอประทานบัตรในพื้นที่ 2 จังหวัดดังกล่าว รวม 27 คําขอ ซึ่งพื้นที่คําขอประทานบัตรดังกล่าวอยู่ในเขตพื้นที่ลุ่มน้ําชั้นที่ 1 เอ และ 1 บี
2. ต่อมากรมอุทยานแห่งชาติ สัตว์ป่า และพันธุ์พืชแจ้งว่า จะดําเนินการประกาศเขตอุทยานแห่งชาติหาดขนอม - หมู่เกาะทะเลใต้ ซึ่งครอบคลุมพื้นที่แหล่งหินอุตสาหกรรมปูนซีเมนต์ที่บริษัทฯ ได้ยื่นคําขอประทานบัตรและจัดตั้งโรงงานปูนซีเมนต์ไว้ กรมอุตสาหกรรมพื้นฐานและการเหมืองแร่จึงมีหนังสือถึงกรมอุทยานแห่งชาติ สัตว์ป่า และพันธุ์พืช เพื่อขอให้พิจารณากันเขตพื้นที่คําขอประทานบัตรและพื้นที่ที่บริษัทฯ จะตั้งโรงงานปูนซีเมนต์ออกจากพื้นที่ที่จะเตรียมประกาศเป็นเขตอุทยานแห่งชาติฯ เนื่องจากเป็นพื้นที่แหล่งหินอุตสาหกรรมที่มีสัญญาผูกพันไว้กับภาคเอกชน อย่างไรก็ตาม กรมอุทยานแห่งชาติ สัตว์ป่า และพันธุ์พืชแจ้งว่า พื้นที่ดังกล่าวอยู่ในเขตป่าสงวนแห่งชาติ และเป็นพื้นที่ลุ่มน้ําชั้นที่ 1 เอ ที่มีความอุดมสมบูรณ์ มีศักยภาพที่จะประกาศเป็นอุทยานแห่งชาติได้ ประกอบกับคณะรัฐมนตรีไม่ได้มีมติผ่อนผันการเข้าทําประโยชน์ในพื้นที่ป่าไม้และยังไม่มีข้อมูลที่ชี้ชัดว่าโครงการเกี่ยวข้องกับความมั่นคงทางเศรษฐกิจของประเทศอย่างแท้จริงที่ไม่อาจหลีกเลี่ยงได้ จึงขอยืนยันที่จะดําเนินการประกาศเขตอุทยานแห่งชาติฯ ต่อไป ทั้งนี้ สํานักงานอุตสาหกรรมจังหวัดสุราษฎร์ธานี และสํานักงานอุตสาหกรรมจังหวัดนครศรีธรรมราชแจ้งว่า ราษฎรในพื้นที่ตําบลปากแพรกได้คัดค้านการขอประทานบัตร รวมทั้งองค์การบริหารส่วนตําบลควนทองไม่เห็นด้วยที่จะให้มีการทําเหมืองแร่เช่นกัน
3. บริษัทฯ ได้มีหนังสือแสดงความจํานงกรณีกรมอุทยานแห่งชาติ สัตว์ป่า และพันธุ์พืชมีความประสงค์ที่จะใช้พื้นที่เพื่อกําหนดเป็นเขตอุทยานแห่งชาติ ฯ และใช้ประโยชน์ในด้านอื่นว่า บริษัทฯ ไม่ขัดข้องที่จะให้ความร่วมมือโดยจะไม่เรียกร้องค่าเสียหายใด ๆ จากการดําเนินโครงการตั้งแต่เริ่มต้นจนถึงปัจจุบัน โดยขอคืนหนังสือค้ําประกันธนาคารที่ให้ไว้เพื่อเป็นการยุติสัญญาต่อกันโดยสมบูรณ์ โดยที่ทั้งภาครัฐ และบริษัทฯ จะไม่ได้รับผลกระทบในทางลบใด ๆ จากการยกเลิกสัญญานี้ (บริษัทฯ ยังไม่ได้เริ่มดําเนินโครงการใด ๆ ในพื้นที่ดังกล่าว)
4. กระทรวงทรัพยากรธรรมชาติและสิ่งแวดล้อม (ทส.) มีหนังสือถึงสํานักเลขาธิการคณะรัฐมนตรี (สลค.) เพื่อเสนอคณะรัฐมนตรี เรื่อง ร่างพระราชกฤษฎีกากําหนดบริเวณที่ดินที่จะเป็นอุทยานแห่งชาติหาดขนอม – หมู่เกาะทะเลใต้2 เมื่อวันที่ 27 มิถุนายน 2561 ซึ่ง อก. ได้เสนอความเห็นประกอบการพิจารณาของคณะรัฐมนตรีมายัง สลค. ว่า บริษัทฯ ซึ่งเป็นคู่สัญญากับภาครัฐได้แสดงความประสงค์ให้ความร่วมมือกับภาครัฐในการที่จะสงวนหรือใช้พื้นที่ดังกล่าวเพื่อประโยชน์ด้านอื่น และพร้อมยกเลิกสัญญาโดยไม่เรียกร้องค่าเสียหายใด ๆ จึงไม่ขัดข้องในการที่ ทส. จะดําเนินการประกาศพื้นที่ทับซ้อนให้เป็นเขตอุทยานแห่งชาติ ซึ่งเป็นไปตามหนังสือแจ้งเจตจํานงของบริษัทฯ ตามข้อ 3
__________________________
1การดําเนินการทําสัญญาในขณะนั้นมีหน่วยงานที่รับผิดชอบ คือ กรมทรัพยากรธรณี สังกัด อก. ต่อมาเมื่อปี 2545 ได้มีการปรับปรุงโครงสร้างกระทรวง กรมทรัพยากรธรณีจึงถูกโอนมาสังกัดกระทรวงทรัพยากรธรรมชาติและสิ่งแวดล้อม ส่วนการบริหารจัดการเหมืองแร่ถูกโอนให้เป็นหน้าที่ของกรมอุตสาหกรรมพื้นฐานและการเหมืองแร่ อก.
2เนื่องจากกระทรวงเกษตรและสหกรณ์ (กษ.) เห็นว่า เขตพื้นที่ที่จะประกาศเป็นอุทยานแห่งชาติฯ ทับซ้อนกับเขตปฏิรูปที่ดินและกระทรวงคมนาคมเห็นว่า ควรให้มีการกันพื้นที่ที่มีความทับซ้อนกับเขตทางหลวงออกจากพื้นที่ที่จะกําหนดให้เป็นเขตฯ อุทยานแห่งชาติฯ รองนายกรัฐมนตรี (พลเอก ประวิตร วงษ์สุวรรณ) จึงมีคําสั่งให้ ทส. รับร่างพระราชกฤษฎีกาไปพิจารณาทบทวนอีกครั้งหนึ่ง ก่อนเสนอคณะรัฐมนตรีต่อไป ซึ่งขณะนี้เรื่องดังกล่าวอยู่ระหว่างการพิจารณาของ ทส.
8. เรื่อง สรุปผลการประชุมคณะกรรมการติดตามการดําเนินงานตามนโยบายรัฐบาลและข้อสั่งการนายกรัฐมนตรี ครั้งที่ 4/2564
คณะรัฐมนตรีรับทราบสรุปผลการประชุมคณะกรรมการติดตามการดําเนินงานตามนโยบายรัฐบาลและข้อสั่งการนายกรัฐมนตรี (กตน.) ครั้งที่ 4/2564 เมื่อวันที่ ผ่านระบบการประชุมทางไกล 5 สิงหาคม 2564 (Video Conference) และมอบหมายให้ส่วนราชการรับประเด็นและมติของที่ประชุม กตน. และข้อสั่งการของนายกรัฐมนตรี ไปพิจารณาดําเนินการในส่วนที่เกี่ยวข้องต่อไป ตามที่ กตน. เสนอ
สาระสําคัญของเรื่อง
ในการประชุม กตน. ครั้งที่ 4/2564 เมื่อวันที่ 5 สิงหาคม 2564 โดยมีรัฐมนตรีประจําสํานักนายกรัฐมนตรี เป็นประธานการประชุมฯ มีผลการประชุมฯ สรุปได้ ดังนี้
ประเด็น
ความเห็น/ข้อสังเกต/มติที่ประชุม กตน.
1. การบูรณาการมาตรการให้ความช่วยเหลือด้านสวัสดิการสังคม ได้มีการลงนามบันทึกข้อตกลงความร่วมมือ (MOU) ระหว่าง 12 กระทรวง และ 1 หน่วยงาน โดยมีนายกรัฐมนตรีเป็นประธาน เมื่อวันที่ 3 มีนาคม 2564 ซึ่งเป็นการบูรณาการความร่วมมือเพื่อขับเคลื่อนการให้ความช่วยเหลือกลุ่มเปราะบาง มีผลการดําเนินการ เช่น
1.1 ให้ความช่วยเหลือกลุ่มเปราะบาง
1) กระทรวงการพัฒนาสังคมและความมั่นคงของมนุษย์ (พม.) ได้ดําเนินการ เช่น (1) ช่วยเหลือประชาชนกลุ่มเปราะบางในช่วงการแพร่ระบาดของโรคติดเชื้อไวรัสโคโรนา 2019 (โควิด-19) ใน 76 จังหวัด 48,790 ครัวเรือน (2) ดําเนินกิจกรรม “ดืองันฮาตี” (ทําดีด้วยใจ) เพื่อพัฒนาคุณภาพชีวิตระดับครัวเรือนในพื้นที่ 5 จังหวัดชายแดนภาคใต้ และช่วยเหลือกลุ่มเปราะบาง 5 มิติ 13,533 ครัวเรือน และ (3) พัฒนาและการแก้ไขปัญหาด้านที่อยู่อาศัย 23,801 ครัวเรือน
2) กระทรวงมหาดไทย (มท.) (กรมส่งเสริมการปกครองท้องถิ่น) ได้ประชาสัมพันธ์ให้กลุ่มเปราะบางเข้าถึงสวัสดิการและการบริการของภาครัฐและการลงทะเบียนเพื่อรับเงินเบี้ยยังชีพผู้สูงอายุ เบี้ยความพิการ และเบี้ยยังชีพผู้ป่วยเอดส์
1.2 บูรณาการมาตรการให้ความช่วยเหลือกลุ่มเปราะบาง ตามข้อตกลงความร่วมมือฯ
1) สํานักงานปลัดสํานักนายกรัฐมนตรี (สปน.) ได้พบกลุ่มเปราะบางที่ต้องมีการพัฒนาหรือแก้ไขปัญหา 1,639,808 ครัวเรือน และได้จัดตั้งศูนย์อํานวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียงจังหวัด/อําเภอ
1.3 ดําเนินงานประชาสัมพันธ์การรับรู้ พม. ได้จัดตั้ง “ศูนย์ต่อต้านข่าวปลอมและศูนย์ปฏิบัติการบริหารภาวะวิกฤติโควิด-19” และจัดตั้งหน่วยเฝ้าข่าวตลอด 24 ชั่วโมง จํานวน 18 ช่องทาง
ความเห็นและข้อสังเกตของ กตน. :
1) ให้หน่วยงานที่เกี่ยวข้องเร่งพิจารณาแนวทางการให้บริการเพื่อให้กลุ่มเปราะบางได้รับโอกาสในการดํารงชีวิตที่ดีขึ้นอย่างทั่วถึง โดยเฉพาะการเข้าถึงเทคโนโลยีสารสนเทศ
2) ควรให้มีการบูรณาการข้อมูลระหว่างหน่วยงานตามข้อตกลงความร่วมมือโครงการบูรณาการเพื่อพัฒนาคุณภาพชีวิตกลุ่มเปราะบางรายครัวเรือน
มติที่ประชุม : รับทราบและเห็นควรให้ สปน. และ พม. เป็นหน่วยงานหลักในการบูรณาการความร่วมมือระหว่างหน่วยงานกาครัฐ ภาคเอกชน และภาคประชาสังคม เพื่อช่วยเหลือกลุ่มเปราะบางให้ครอบคลุมทุกมิติแบบองค์รวม โดยเน้นการบูรณาการด้านข้อมูล งบประมาณ บุคลากร และทรัพยากรร่วมกันอย่างมีประสิทธิภาพ ทั้งนี้ ขอให้เร่งรัดพิจารณาให้ความช่วยเหลือกลุ่มผู้ป่วยติดเตียงเป็นลําดับแรก
2. การขับเคลื่อนแนวคิดเศรษฐกิจชีวภาพ เศรษฐกิจหมุนเวียน และเศรษฐกิจสีเขียว [Bio-Circular-Green (BCG) Economy]
2.1 ขับเคลื่อนการพัฒนาประเทศด้วยโมเดลเศรษฐกิจ BCG เช่น การผลักดันให้ BCG เป็นวาระแห่งชาติตั้งแต่ปี 2565 เป็นต้นไป และการใช้ BCG เป็นนโบายในระดับต่างประเทศ โดยส่งเสริมการรับรู้โมเดลเศรษฐกิจ BCG และหามิตรประเทศที่มีศักยภาพด้าน BCG อย่างต่อเนื่อง
2.2 มาตรการและแผนงานขับเคลื่อนการพัฒนาประเทศด้วยโมเดลเศรษฐกิจ BCG โดยกระทรวงการอุดมศึกษา วิทยาศาสตร์ วิจัยและนวัตกรรม (อว.) ได้ดําเนินมาตรการ เช่น (1) พัฒนาคลังข้อมูลดิจิทัลของทุนความหลากหลายทางชีวภาพ ทุนวัฒนธรรม และทุนทางปัญญา (2) การพัฒนาระเบียงเศรษฐกิจ BCG และ (3) กําหนดให้จัดทําโครงการ Big Rock เพื่อการขับเคลื่อนแผนปฏิบัติการด้านการขับเคลื่อนการพัฒนาประเทศไทยด้วยโมเดลเศรษฐกิจ BCG พ.ศ. 2564 - 2570 ทั้งหมด 47 โครงการ
2.3 การเพิ่มการลงทุน โดยสํานักงานคณะกรรมการส่งเสริมการลงทุน (สกท.) ได้ดําเนินการ(1) ปรับปรุงประเภทกิจการตามแนวคิด BCG (2) ส่งเสริมการลงทุนตามแนวคิด BCG กว่า 50 ประเภทกิจการย่อย และ (3) มาตรการส่งเสริมการลงทุนที่เกี่ยวข้องกับภาคการเกษตรที่ช่วยสนับสนุนการขับเคลื่อนแนวคิด BCG
2.4 การขยายผลการพัฒนาประเทศไทยด้วยโมเดลเศรษฐกิจ BCG เช่น อว. [สํานักงานพัฒนาวิทยาศาสตร์และเทคโนโลยีแห่งชาติ (สวทช.)] ได้ขยายผลการประยุกต์ใช้ Smart Technology ไปยัง 14 จังหวัด 1,354 ไร่ เพิ่มรายได้ให้กับเกษตรกร 90 ล้านบาท และส่งเสริมการทําการเกษตรเชิงธุรกิจ โดยใช้ “ตลาดนําการผลิต” กระทรวงเกษตรและสหกรณ์ (กษ.) ได้แต่งตั้งคณะกรรมการขับเคลื่อนการพัฒนาBCG Model ด้านการเกษตร และจัดทําห่วงโซ่คุณค่าของ BCG Model สาขาการเกษตร กระทรวงทรัพยากรธรรมชาติและสิ่งแวดล้อม (ทส.) ได้ส่งเสริมการผลิตและบริโภคที่เป็นมิตรกับสิ่งแวดล้อม และดําเนินโครงการส่งเสริมเมืองอุตสาหกรรมเชิงนิเวศสู่เมืองต้นแบบสิ่งแวดล้อมยั่งยืน กระทรวงพลังงาน (พน.) ได้เสนอแนวคิด BCG Model ในภาคพลังงานของไทย และยกร่างแผนปฏิบัติการการขับเคลื่อนโครงการ BCG ของ พน. มท. มีโครงการ Big Rock ที่จะดําเนินการในปีงบประมาณ พ.ศ. 2565-2570 จํานวน 11 โครงการ และกระทรวงการท่องเที่ยวและกีฬา (กก.) ได้จัดทําแผนกลยุทธ์เพื่อการขับเคลื่อนการท่องเที่ยวสีขาวภายใต้โมเดลเศรษฐกิจ BCG พ.ศ. 2564-2565
2.5 การสร้างการรับรู้เกี่ยวกับการพัฒนาประเทศด้วยโมเดลเศรษฐกิจ BCG อว. ได้บรรยายเผยแพร่ความรู้เรื่อง BCG ให้กับหน่วยงานต่าง ๆ ทั้งภาครัฐและเอกชน รวมทั้งจัดทําเฟซบุ๊กแฟนเพจและทวิตเตอร์
2.6 ข้อเสนอแนะ เช่น อว. เสนอว่าควรเร่งรัดให้เกิดการพัฒนา ผลิตภัณฑ์ การขึ้นทะเบียน และการกระจายการผลิตปัจจัยการผลิตสู่เกษตรกร กระทรวงอุตสาหกรรม (อก.) เสนอว่า ควรส่งเสริมการจัดทําข้อเสนอเชิงนโยบายต่าง ๆ ที่เอื้อต่อการลงทุนในอุตสาหกรรม และ กษ. เสนอว่า ควรจัดทําโครงการให้มีความสอดคล้องกับแนวทางการขับเคลื่อน และเร่งสร้างความรู้ความเข้าใจเกี่ยวกับแนวคิด BCG
ความเห็นและข้อสังเกตของ กตน. :
1) การดําเนินงาน BCG เป็นนโยบายที่สําคัญ และรัฐบาลมีวาระในการเข้าร่วมประชุมเอเปค (APEC) ในปี 2565 โดยจะเป็นผู้นําเสนอยุทธศาสตร์ขับเคลื่อนการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว เช่น การนําเสนอความเป็นหุ้นส่วนและความยั่งยืน รวมถึงการกําหนดให้เป็นยุทธศาสตร์ภายหลังโควิด-19
2) ควรเชื่อมโยงกับการดําเนินการเป้าหมายการพัฒนาประเทศไทยให้เป็นประเทศรายได้สูงที่สามารถใช้พื้นที่เกษตรเพื่อสร้างผลิตภัณฑ์ใหม่ ๆ ที่สอดคล้องกับวาระของโลก เช่น การลดปริมาณขยะ ลดการใช้พลังงานฟอสซิลสภาพภูมิอากาศเปลี่ยน ภัยพิบัติ และการกัดเซาะชายฝั่ง
มติที่ประชุม : รับทราบและเห็นควรให้หน่วยงานที่เกี่ยวข้องนําข้อเสนอแนะของ อว. อก. กษ. ทส. กก. กระทรวงการต่างประเทศ และ พน. ไปพิจารณา
3. แผนงานและผลการดําเนินงานของคณะอนุกรรมการ
3.1 คณะอนุกรรมการบูรณาการและประสานการเชื่อมโยงฐานข้อมูลสารสนเทศด้านการติดตามการดําเนินงานตามนโยบายรัฐบาลและข้อสั่งการนายกรัฐมนตรีได้รายงานความคืบหน้าในการเชื่อมโยงข้อมูลสารสนเทศด้านสวัสดิการรายบุคคลที่เกษตรกรได้รับความช่วยเหลือจากรัฐ ซึ่งการรายงานผล (Dashboard) ดังกล่าวเป็นการแสดงผลของพืชในกลุ่มข้าวซึ่งเกษตรกรผู้ปลูกได้รับความช่วยเหลือจากภาครัฐ
3.2 คณะอนุกรรมการด้านการสร้างการรับรู้และสร้างการมีส่วนร่วมกับประชาชน ได้ดําเนินการตามแผนที่กําหนดไว้ในการติดตามสื่อสังคมออนไลน์ การประชาสัมพันธ์การนํานโยบายรัฐบาล ข้อสั่งการนายกรัฐมนตรี มติคณะรัฐมนตรีประจําสัปดาห์ การบริหารจัดการสถานการณ์โควิด-19 ศูนย์รับเรื่องราวร้องทุกข์ 1111 และการแก้ไขปัญหาข่าวปลอม
ความเห็นและข้อสังเกตของ กตน. :
1) ควรพัฒนาระบบดังกล่าวอย่างต่อเนื่อง เพื่อนํามาใช้ประกอบการจัดทําข้อเสนอแนะรัฐบาลในการกําหนดนโยบายที่สามารถตอบสนองความต้องการของกลุ่มเกษตรกรได้อย่างแท้จริง ทั้งนี้ ควรมีการกําหนดให้มีหน่วยงานเจ้าภาพเพื่อรับผิดชอบการบริหารจัดการDashboard อย่างเป็นรูปธรรม
2) ควรพัฒนารูปแบบการนําเสนอรายงานการแสดงผลฯ
3) ให้คณะอนุกรรมการฯ อาจพิจารณาจัดทําข้อมูลให้ครอบคลุมพืชเศรษฐกิจทุกชนิด รวมถึงผลไม้และปศุสัตว์ด้วย
มติที่ประชุม : รับทราบและมอบหมายให้คณะอนุกรรมการบูรณาการและประสานการเชื่อมโยงฐานข้อมูลสารสนเทศด้านการติดตามการดําเนินงานตามนโยบายรัฐบาล และข้อสั่งการนายกรัฐมนตรีรับความเห็นและข้อสังเกตของที่ประชุมไปประกอบการพิจารณา
มติที่ประชุม : รับทราบ
4. รายงานการเบิกจ่ายงบประมาณรายจ่ายประจําปี และงบประมาณที่เกินกว่า 1,000 ล้านบาทขึ้นไป
4.1 ผลการใช้จ่ายงบประมาณรายจ่ายประจําปีงบประมาณ พ.ศ. 2564 ไตรมาส 3 กรณีรวมงบกลาง (ข้อมูล ณ วันที่ 30 กรกฎาคม 2564) ภาพรวมมีการใช้จ่ายงบประมาณ 2.63 ล้านล้านบาทซึ่งต่ํากว่าเป้าหมายร้อยละ 4.16
4.2 ผลการใช้จ่ายงบประมาณรายจ่ายประจําปีงบประมาณ พ.ศ. 2564 ไตรมาส 3 กรณีไม่รวมงบกลาง (ข้อมูล ณ วันที่ 30 ก.ค. 2564) ภาพรวมมีการใช้จ่ายงบประมาณ 2.22 ล้านล้านบาท ซึ่งต่ํากว่าเป้าหมายร้อยละ 1.02
4.3 สถานภาพรายการผูกพันใหม่ปีงบประมาณ พ.ศ. 2564 ที่มีวงเงินทั้งสิ้นเกิน 1,000 ล้านบาท จํานวน 32 รายการ เช่น แบบรูปรายการ/TOR แล้วเสร็จ/กําหนดราคากลาง 3 รายการ และประกาศ ประกวดราคา/ประกาศ จัดซื้อจัดจ้าง 3 รายการ
มติที่ประชุม : รับทราบ
9. เรื่อง ขออนุมัติกู้เงินเพื่อใช้ในการดําเนินงาน (เงินกู้เพื่อบรรเทาการขาดสภาพคล่อง) วงเงิน 13,500.000 ล้านบาท และวงเงินกู้ระยะสั้น จํานวน 800.000 ล้านบาท (วงเงินกู้เบิกเกินบัญชี) ของการรถไฟแห่งประเทศไทย ประจําปีงบประมาณ 2565
คณะรัฐมนตรีมีมติเห็นชอบตามที่กระทรวงคมนาคม (คค.) เสนอการกู้เงินของการรถไฟแห่งประเทศไทย (รฟท.) ตามพระราชบัญญัติการรถไฟแห่งประเทศไทย พ.ศ. 2494 มาตรา 39 (4) ดังต่อไปนี้
1. เงินกู้เพื่อบรรเทาการขาดสภาพคล่องในปีงบประมาณ พ.ศ. 2565 วงเงิน 13,500.00 ล้านบาท
2. เงินกู้ระยะสั้น (วงเงินกู้เบิกเกินบัญชี) วงเงิน 800.00 ล้านบาท โดยให้ดําเนินการคัดเลือกสถาบันการเงินด้วยวิธีขอเจรจาต่ออายุสัญญาเงินกู้ ตามความเห็นของกระทรวงการคลัง (กค.)
(โดยให้ กค. เป็นผู้ค้ําประกัน รวมทั้งพิจารณาวิธีการกู้เงิน เงื่อนไข และรายละเอียดตามความเหมาะสม โดย รฟท. จะดําเนินการกู้เงินได้ภายหลังจากวงเงินกู้ได้รับการบรรจุไว้ในแผนการบริหารหนี้สาธารณะ ประจําปีงบประมาณ 2565 ที่ผ่านความเห็นชอบตามขั้นตอนแล้ว สําหรับการขอยกเว้นค่าธรรมเนียมการกู้เงิน ให้ รฟท. พิจารณาดําเนินการตามขั้นตอนของกฎหมายที่เกี่ยวข้องต่อไป)
สาระสําคัญของเรื่อง
คค. รายงานว่า
1. รฟท. ประสบปัญหาขาดทุนมาอย่างต่อเนื่อง โดยในปี 2565 รฟท. คาดการณ์ว่าจะมีเงินสดรับ 60,965.26 ล้านบาท และเงินสดจ่าย 74,565.26 ล้านบาท โดยมีเงินสดยกมาจากปี 2564 จํานวน 100.00 ล้านบาท ส่งผลให้ รฟท. ขาดเงินสดไว้ใช้จ่ายในปีงบประมาณ 2565 จํานวน 13,500.00 ล้านบาท จึงจําเป็นต้องกู้เงินจํานวน 13,500.00 ล้านบาท เพื่อให้มีเงินสดหมุนเวียนในการใช้จ่ายดําเนินงาน การลงทุน การจ่ายเงินบําเหน็จบํานาญ และการชําระหนี้เงินกู้ ทั้งนี้ รฟท. คาดว่าจะเริ่มขาดเงินในช่วงเดือนตุลาคม 2564 โดย รฟท. จัดทําประมาณการงบกระแสเงินสดประจําปีงบประมาณ 2565 สรุปได้ ดังนี้
หน่วย : ล้านบาท
รายการ
ประมาณการ
เงินสดรับ
รายได้จากการดําเนินงาน (1)
อาทิ รายได้ค่าโดยสาร รายได้การขนส่งสินค้า ร่ายได้จากการเดินรถไฟฟ้าสายสีแดง รายได้จากการบริหารทรัพย์สิน รายได้ค่าธรรมเนียมการดําเนินงานสถานีบรรจุและแยกสินค้ากล่อง (Inland Container Depot : ICD) ที่ลาดกระบัง โดย รฟท. ต้องจัดสรรเงินรายได้จากการดําเนินงานไว้เพื่อการจ่ายชําระดอกเบี้ยและค่าใช้จ่ายเงินกู้
13,328.96
เงินกู้เพื่อชําระคืนเงินต้น (Rollover) (2)
44,464.23
เงินอุดหนุนจากรัฐบาล (3)
3,172.07
รวมเงินสดรับ (4 = 1+2+3)
60,965.26
เงินสดจ่าย
รายจ่ายจากการดําเนินงาน (5)
อาทิ ค่าใช้จ่ายในการดูแลซ่อมแซมโครงสร้างพื้นฐาน ระบบอาณัติสัญญาณเครื่องกั้น/สัญญาณไฟสีต่าง ๆ ทั่วประเทศ การบํารุงรักษารถจักรและล้อเลื่อน
21,695.41
รายจ่ายลงทุน (6)
4,533.77
ชําระหนี้เงินกู้ (7)
- เงินต้น
- ดอกเบี้ยและค่าใช้จ่ายเงินกู้
44,514.13
3,821.94
รวมเงินสดจ่าย (8 = 5+6+7)
74,565.26
เงินสดเกิน (ขาด) (9 = 8-4)
(13,600.00)
เงินสดต้นงวด (10)
100.00
เงินสดเกิน (ขาด) ทั้งสิ้น (10-9)
(13,500.00)
นอกจากนี้ รฟท. มีความจําเป็นต้องกู้เงินระยะสั้น เพื่อให้มีวงเงินสํารองไว้ใช้เสริมสภาพคล่อง โดยทําสัญญาเงินกู้ระยะสั้น วงเงิน 800.00 ล้านบาท ด้วยวิธีการขอเจรจาต่ออายุสัญญาเงินกู้กับธนาคารกรุงไทย จํากัด (มหาชน) ตามเงื่อนไขของสัญญาเงินกู้เดิม
2. รฟท. จะเป็นผู้รับภาระต้นเงินกู้ ดอกเบี้ย และค่าใช้จ่ายในการกู้เงิน และ กค. ค้ําประกันการกู้เงิน รวมทั้งพิจารณาจัดหาแหล่งเงินกู้ วิธีการกู้เงิน เงื่อนไข และรายละเอียดตามความเหมาะสม สําหรับการขอยกเว้นการคิดค่าธรรมเนียมการค้ําประกันเงินกู้ตามกฎกระทรวงกําหนดอัตราและเงื่อนไขการเรียกเก็บค่าธรรมเนียมการค้ําประกันของกระทรวงการคลัง พ.ศ. 2551 รฟท. จะดําเนินการตามขั้นตอนของกฎหมายที่เกี่ยวข้องต่อไป ทั้งนี้ คณะกรรมการการรถไฟแห่งประเทศไทยได้มีมติเมื่อวันที่ 22 เมษายน 2564 เห็นชอบการกู้เงินดังกล่าวแล้ว
3. กค. [สํานักงานบริหารหนี้สาธารณะ (สบน.)] คค. สํานักงานสภาพัฒนาการเศรษฐกิจและสังคมแห่งชาติ (สศช.) และสํานักงบประมาณ (สงป.) พิจารณาแล้วเห็นชอบและไม่ขัดข้อง
10. เรื่อง กรอบแนวทางการตรวจสอบและประเมินผลภาคราชการ และประเด็นการตรวจสอบและประเมินผล ประจําปีงบประมาณ พ.ศ. 2565
คณะรัฐมนตรีมีมติรับทราบกรอบแนวทางการตรวจสอบและประเมินผลภาคราชการ และประเด็นการตรวจสอบและประเมินผล ประจําปีงบประมาณ พ.ศ. 2565 ตามที่คณะกรรมการตรวจสอบ และประเมินผลภาคราชการ (ค.ต.ป.) เสนอ ดังนี้
สาระสําคัญ
ค.ต.ป. ในการประชุมครั้งที่ 3/2564 เมื่อวันที่ 19 สิงหาคม 2564 มีมติเห็นชอบกรอบแนวทางการตรวจสอบและประเมินผลภาคราชการ และประเด็นการตรวจสอบและประเมินผล ประจําปีงบประมาณ พ.ศ. 2565 และมอบหมายให้ฝ่ายเลขานุการเสนอคณะรัฐมนตรีเพื่อทราบ โดยมีสรุปสาระสําคัญดังนี้
1. กรอบแนวทางการตรวจสอบและประเมินผลภาคราชการ
มุ่งเน้นให้เกิดการบูรณาการการตรวจสอบร่วมกันระหว่างคณะอนุกรรมการตรวจสอบและประเมินผลภาคราชการ (อ.ค.ต.ป.) คณะต่าง ๆ และคณะกรรมการตรวจสอบและประเมินผลประจํากระทรวง (ค.ต.ป. ประจํากระทรวง) ตรวจสอบการดําเนินงานตามภารกิจ/โครงการ (ongoing process) ของส่วนราชการในการขับเคลื่อนเป้าหมายร่วมกันในลักษณะห่วงโซ่คุณค่า (value chain) เพื่อให้ได้ข้อค้นพบและความเสี่ยงที่สําคัญ และจัดทํารายงานข้อเสนอแนะเพื่อส่งสัญญาณเตือนล่วงหน้า (early warning) ไปยังนายกรัฐมนตรีและคณะรัฐมนตรีตามอํานาจหน้าที่ตามระเบียบสํานักนายกรัฐมนตรี ว่าด้วยการตรวจสอบและประเมินผลภาคราชการ พ.ศ. 2548 ข้อ 13 (4)
2. ประเด็นการตรวจสอบและประเมินผล ประจําปีงบประมาณ พ.ศ. 2565
ให้ความสําคัญกับการตรวจสอบเพื่อส่งเสริม สนับสนุนการฟื้นฟูเศรษฐกิจและสังคมจากผลกระทบโควิด-19 (post-COVID recovery) และยกระดับขีดความสามารถของประเทศรองรับการเติบโตอย่างยั่งยืน ภายใต้โมเดลเศรษฐกิจสู่การพัฒนาที่ยั่งยืน (BCG Model) เพื่อให้กลุ่มเปราะบางได้รับการดูแลอย่างทั่วถึง ประชาชนมีงานทํา เศรษฐกิจฟื้นตัวและมีการวางรากฐานเพื่อรองรับการปรับโครงสร้างเศรษฐกิจประเทศ รวมถึงให้หน่วยงานภาครัฐสามารถปฏิบัติงานได้อย่างต่อเนื่องในสภาวะวิกฤต โดยมุ่งเน้นให้เกิดการฟื้นตัวทางเศรษฐกิจและสังคมในภาคการเกษตร ภาคการท่องเที่ยว และกลุ่มผู้ประกอบการวิสาหกิจขนาดกลางและขนาดย่อมในเศรษฐกิจฐานราก การเยียวยาและช่วยเหลือกลุ่มเปราะบางในสังคมผ่านเครือข่ายความร่วมมือระดับชุมชน การเสริมสร้างทุนมนุษย์ในการยกระดับและพัฒนาทักษะใหม่ ๆ และการพัฒนาระบบดิจิทัลในการบริหารจัดการภาครัฐ รวมถึงการปรับกระบวนการทํางานให้มีการทํางานเชิงรุก (Proactive) ภายใต้ชีวิตวิถีใหม่ (New Normal) โดยมีเป้าประสงค์หลัก 4 ด้าน รวม 8 ประเด็นการตรวจสอบและประเมินผล ประกอบด้วย
2.1 ด้านเศรษฐกิจ เพื่อมุ่งเน้นการกระจายโอกาสทางเศรษฐกิจไปยังระดับท้องถิ่น พร้อมรับการกระจายตัวของการพัฒนาและการเคลื่อนย้ายกําลังแรงงานกลับคืนถิ่น ประกอบด้วยประเด็นตรวจสอบ 3 ประเด็น ได้แก่
1) การบริหารการจัดการน้ําภาคการเกษตรในการสร้างเกษตรมูลค่าสูง
ขอบเขตและจุดเน้นในประเด็นการตรวจสอบ : ตรวจสอบการดําเนินงานในการสนับสนุนและสร้างผู้ประกอบการหรือเกษตรกรที่มีความพร้อมในเกษตรมูลค่าสูง และการเพิ่มประสิทธิภาพ การผลิตการจัดการการตลาดและการจัดส่ง (logistics) สินค้าเกษตรทั้งในประเทศและต่างประเทศ และการบริหารจัดการแหล่งน้ําต้นทุน โดยเฉพาะในส่วนของเกษตรอัตลักษณ์พื้นถิ่น เกษตรปลอดภัย เกษตรชีวภาพ เกษตรแปรรูป และเกษตรอัจฉริยะเพื่อให้ได้ผลผลิตทางการเกษตรมูลค่าสูงที่มีคุณภาพอย่างต่อเนื่องและยั่งยืน
เป้าหมายที่ต้องการผลักดัน : เพื่อให้ภาคการเกษตรมีน้ําเพียงพอต่อการทําเกษตรกรรม และสามารถยกระดับไปสู่การเป็นเกษตรมูลค่าสูง
หน่วยงานที่เกี่ยวข้อง : กระทรวงเกษตรและสหกรณ์ กระทรวงพาณิชย์ กระทรวงอุตสาหกรรม กระทรวงทรัพยากรธรรมชาติและสิ่งแวดล้อม สํานักงานทรัพยากรน้ําแห่งชาติ
2) การส่งเสริมและการพัฒนาการท่องเที่ยวคุณภาพสูง
ขอบเขตและจุดเน้นในประเด็นการตรวจสอบ : ตรวจสอบการดําเนินงานในการกําหนดนโยบาย/การจัดการการท่องเที่ยวผ่านระบบเศรษฐกิจสร้างสรรค์ และการท่องเที่ยวคุณภาพวิถีใหม่ การอํานวยความสะดวกและความปลอดภัยแก่นักท่องเที่ยว/นักเดินทาง การพัฒนาด้านการตลาดและการสื่อสารสร้างการรับรู้ และการพัฒนาแหล่งท่องเที่ยวที่ยั่งยืน
เป้าหมายที่ต้องการผลักดัน : เพื่อเพิ่มขีดความสามารถด้านการท่องเที่ยวรูปแบบใหม่ในตลาดคุณภาพที่มีมาตรฐานความสะดวก สะอาด ปลอดภัยที่เป็นมิตรกับชุมชนและสิ่งแวดล้อม
หน่วยงานที่เกี่ยวข้อง : กระทรวงการท่องเที่ยวและกีฬา การท่องเที่ยวแห่งประเทศไทย (ททท.) กระทรวงทรัพยากรธรรมชาติและสิ่งแวดล้อม กระทรวงการต่างประเทศ
3) การเพิ่มโอกาสของผู้ประกอบการขนาดกลางและขนาดเล็กและเศรษฐกิจฐานราก
ขอบเขตและจุดเน้นในประเด็นการตรวจสอบ : ตรวจสอบการดําเนินงานในการสนับสนุนวิสาหกิจขนาดกลางและขนาดย่อม (SMEs) ในการเข้าถึงแหล่งเงินทุน สร้างองค์ความรู้ ทักษะ และการเข้าถึงทรัพยากรและปัจจัยการผลิต การเพิ่มประสิทธิภาพของธุรกิจด้วยเทคโนโลยีดิจิทัล ส่งเสริมการตลาดและประชาสัมพันธ์ และพัฒนาระบบนิเวศสําหรับผู้ประกอบการ startup
เป้าหมายที่ต้องการผลักดัน : เพื่อส่งเสริมให้วิสาหกิจขนาดกลางและขนาดย่อม (SMEs) มีความเข้มแข็งและสามารถปรับตัวสู่ธุรกิจวิถีใหม่ และมีศักยภาพในเชิงเศรษฐกิจเพิ่มขึ้น
หน่วยงานที่เกี่ยวข้อง : สํานักงานส่งเสริมวิสาหกิจ ขนาดกลางและขนาดย่อม (สสว.) กระทรวงพาณิชย์ กระทรวงอุตสาหกรรม
2.2 ด้านสังคม เพื่อการขยายและพัฒนาระบบหลักประกันทางสังคม ในการช่วยเหลือกลุ่มเป้าหมายในการแก้ปัญหาเฉพาะกลุ่มให้ตรงจุด และสร้างหลักประกันทางสังคมระดับชุมชน ประกอบด้วยประเด็นตรวจสอบ 2 ประเด็น ได้แก่
1) การช่วยเหลือกลุ่มเปราะบางในภาวะวิกฤตให้เข้าถึงบริการภาครัฐเพื่อลดความเหลื่อมล้ํา
ขอบเขตและจุดเน้นในประเด็นการตรวจสอบ : ตรวจสอบการดําเนินงานในการจัดการระดับชุมชน Community) ในการเข้าถึงบริการภาครัฐ การเข้าถึงปัจจัย 4 ประการในการช่วยเหลือ กลุ่มเปราะบางในสภาวะวิกฤต และกลไกการให้บริการสาธารณะ และเครือข่ายระดับชุมชนในการช่วยเหลือกลุ่มเปราะบาง (การระดมทุน/การจัดการ)
เป้าหมายที่ต้องการผลักดัน : กลุ่มเปราะบางได้รับการช่วยเหลือและโอกาสในการเข้าถึงบริการสาธารณะภาครัฐเพื่อลดความเหลื่อมล้ํา สร้างสมดุลและสร้างความเสมอภาคในสังคม
หน่วยงานที่เกี่ยวข้อง : กระทรวงการพัฒนาสังคมและความมั่นคงของมนุษย์ กระทรวงสาธารณสุข กระทรวงยุติธรรม กระทรวงมหาดไทย
2) ต้นแบบความร่วมมือระดับชุมชนในการช่วยเหลือประชาชนในภาวะวิกฤต
ขอบเขตและจุดเน้นในประเด็นการตรวจสอบ : ตรวจสอบกลไกการจัดการชุมชนและการสร้างเครือข่ายระดับท้องถิ่น การจัดการแหล่งทุนระดับชุมชน (กองทุนหมู่บ้าน) การจัดการสาธารณสุขและการดูแลผู้สูงอายุระดับชุมชน และการจัดการสิ่งแวดล้อมและทรัพยากรชุมชน (ป่าชุมชน) รวมถึงการค้นหาต้นแบบการจัดการชุมชนเข้มแข็งภายใต้สภาวะวิกฤต
เป้าหมายที่ต้องการผลักดัน : การสร้างชุมชนที่เข้มแข็งและยั่งยืนในระดับจังหวัด
หน่วยงานที่เกี่ยวข้อง : กระทรวงมหาดไทย กระทรวงการพัฒนาสังคมและความมั่นคงของมนุษย์ กระทรวงสาธารณสุข
2.3 ด้านการพัฒนาศักยภาพคน เพื่อยกระดับคุณภาพชีวิตของประชากรทุกสาขาอาชีพและทุกช่วงวัยให้เป็นกําลังหลักในการขับเคลื่อนการพัฒนาประเทศได้อย่างยั่งยืน ประกอบด้วยประเด็นตรวจสอบ 2 ประเด็น ได้แก่
1) การพัฒนาศักยภาพคนเพื่อเป็นพลังในการขับเคลื่อนเศรษฐกิจ
ขอบเขตและจุดเน้นในประเด็นการตรวจสอบ : ตรวจสอบการดําเนินงานในการช่วยเหลือผู้ว่างงานที่ได้รับผลกระทบจากการแพร่ระบาดของโควิด-19 ให้กลับเข้าสู่ตลาดแรงงานอย่างมั่งคงและยั่งยืน รวมถึงการสร้างระบบรับรองมาตรฐานการศึกษาในการยกระดับคุณภาพและมาตรฐานวิชาชีพ การออกแบบและพัฒนาทักษะกําลังคน (Up-Skill Re-Skill and New-Skill) ความร่วมมือระหว่างภาครัฐ สังคม ชุมชน สถาบันการศึกษา และเอกชนในการสร้างกลุ่มภาคีการศึกษาและการทํางาน
เป้าหมายที่ต้องการผลักดัน : ส่งเสริม สนับสนุนให้แรงงานได้รับการพัฒนาเสริมสร้างศักยภาพและขีดความสามารถในการพึ่งพาและการจัดการตนเองในการรองรับตลาดแรงงานรูปแบบใหม่เพื่อสร้างคุณภาพชีวิตที่ดีที่ยั่งยืน
หน่วยงานที่เกี่ยวข้อง : กระทรวงแรงงาน กระทรวงการอุดมศึกษาวิทยาศาสตร์ วิจัยและนวัตกรรม กระทรวงอุตสาหกรรม
2) การเสริมสร้างผู้สูงอายุให้มีคุณภาพชีวิตที่ดี มีความมั่นคงในชีวิต
ขอบเขตและจุดเน้นในประเด็นการตรวจสอบ : ตรวจสอบกลไกการจัดการในการเข้าถึงบริการสาธารณะสําหรับผู้สูงอายุในปัจจุบันและอนาคต การออกแบบระบบการจัดการและการดูแลผู้สูงอายุในระยะยาว การส่งเสริมความมั่นคงทางเศรษฐกิจกับการดํารงชีวิตของผู้สูงอายุ และการจัดการการมีส่วนร่วมของชุมชนและภาคีเครือข่าย เพื่อเสริมสร้างผู้สูงอายุให้มีคุณภาพชีวิตที่ดี มีความมั่นคงในชีวิต
เป้าหมายที่ต้องการผลักดัน : ผู้สูงอายุมีความสามารถในการจัดการตนเองและมีความมั่งคงด้านรายได้ในการสร้างคุณภาพชีวิตที่ดีในสังคมอย่างยั่งยืน
หน่วยงานที่เกี่ยวข้อง : กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงการคลัง
2.4 ด้านการบริหารการจัดการภาครัฐ เพื่อการพัฒนาโครงสร้างพื้นฐานเชิงระบบการบูรณาการฐานข้อมูลภาครัฐ และการนําเทคโนโลยีดิจิทัลมาใช้ในการให้บริการประชาชน ประกอบด้วยประเด็นตรวจสอบ 1 ประเด็น ได้แก่
1) การสร้างระบบนิเวศเพื่อขับเคลื่อนการเป็นรัฐบาลดิจิทัล
ขอบเขตและจุดเน้นในประเด็นการตรวจสอบ : ตรวจสอบการดําเนินงานในการจัดทําข้อมูลสําคัญภาครัฐและข้อมูลเปิดรองรับการเชื่อมโยงข้อมูลในรูปแบบดิจิทัล การพัฒนาเครื่องมือกลางและโครงสร้างพื้นฐาน (Digital Infrastructure) การยืนยันและพิสูจน์ตัวตนทางดิจิทัล (Digital ID) การปรับปรุงกฎหมาย ระเบียบภายในที่เอื้อต่อการพัฒนารัฐบาลดิจิทัล รวมถึงรองรับรูปแบบการทํางานที่บ้าน (work from home) ของหน่วยงานภาครัฐ
เป้าหมายที่ต้องการผลักดัน : หน่วยงานภาครัฐสามารถให้บริการได้อย่างต่อเนื่องในสภาวะวิกฤต และประชาชนได้รับการอํานวยความสะดวกจากงานบริการภาครัฐที่มีประสิทธิภาพ
หน่ายงานที่เกี่ยวข้อง : กระทรวงดิจิทัลเพื่อเศรษฐกิจและสังคม สํานักงานพัฒนารัฐบาลดิจิทัล (องค์การมหาชน) กระทรวงมหาดไทย
11. เรื่อง ขอความเห็นชอบในหลักการโครงการให้ความช่วยเหลือเกษตรกรผู้เพาะปลูกต้นยาสูบและผู้บ่มอิสระที่ได้รับผลกระทบจากการลดปริมาณการรับซื้อใบยาสูบของการยาสูบแห่งประเทศไทย ฤดูการผลิต 2562/2563 และรายงานผลการดําเนินการของคณะกรรมการพิจารณาแนวทางการส่งเสริมเกษตรกรให้เพาะปลูกพืชชนิดอื่นทดแทนการปลูกยาสูบ
คณะรัฐมนตรีมีมติอนุมัติตามความเห็นของสํานักงบประมาณ (สงป.) ที่เห็นชอบในหลักการโครงการให้ความช่วยเหลือเกษตรกรผู้เพาะปลูกต้นยาสูบและผู้บ่มอิสระที่ได้รับผลกระทบจากการลดปริมาณการรับซื้อใบยาสูบของการยาสูบแห่งประเทศไทย (ยสท.) ฤดูการผลิต 2562/2563 (โครงการให้ความช่วยเหลือเกษตรกรผู้เพาะปลูกต้นยาสูบฯ) เป็นกรณีเฉพาะ และรับทราบรายงานผลการดําเนินการของคณะกรรมการพิจารณาแนวทางการส่งเสริมเกษตรกรให้เพาะปลูกพืชชนิดอื่นทดแทนการปลูกยาสูบ (คณะกรรมการฯ) ตามที่กระทรวงการคลัง (กค.) เสนอ
โดยเห็นควรให้ กค. กระทรวงเกษตรและสหกรณ์ (กษ.) และหน่วยงานที่เกี่ยวข้องพิจารณาโดยให้ความสําคัญกับการช่วยเหลือเกษตรกรผู้เพาะปลูกต้นยาสูบและผู้บ่มอิสระที่ได้รับผลกระทบจากการลดปริมาณการรับซื้อใบยาสูบที่เข้าร่วมการปรับเปลี่ยนปลูกพืชชนิดอื่นแทนการปลูกยาสูบหรือปรับเปลี่ยนไปประกอบอาชีพอื่นที่เหมาะสมอย่างเป็นรูปธรรม รวมทั้งให้ ยสท. พิจารณาดําเนินการวางแผนการเพาะปลูกต้นยาสูบในวงจรการผลิตรอบปีต่อไป โดยประสานกับ กษ. สร้างการรับรู้และให้ข้อมูลกับเกษตรกรผู้เพาะปลูกต้นยาสูบรับทราบสถานการณ์ในปัจจุบันและอนาคต เพื่อให้เกษตรกรตระหนักถึงการเตรียมการวางแผนการผลิตและลดความเสี่ยงของการเพาะปลูกต้นยาสูบในปีต่อไป ตลอดจนเร่งดําเนินการหาพืชทดแทนการปลูกใบยาสูบให้แก่เกษตรกรผู้เพาะปลูกต้นยาสูบ และติดตามประเมินผลสัมฤทธิ์ที่ได้จากการดําเนินงาน เพื่อให้ทราบปัญหา อุปสรรค และข้อเสนอแนะเพื่อกําหนดนโยบายที่เหมาะสมอย่างเป็นรูปธรรมและยั่งยืนต่อไป ตามความเห็นของสํานักงบประมาณ
สําหรับค่าใช้จ่ายในการดําเนินโครงการเมื่อได้ข้อยุติที่ชัดเจนแล้ว เห็นควรมอบหมายให้ ยสท. จัดทํารายละเอียดหลักเกณฑ์ และวิธีการจ่ายเงินช่วยเหลือ พร้อมทั้งตรวจสอบสิทธิของเกษตรกรผู้เพาะปลูกต้นยาสูบที่จะได้รับความช่วยเหลือให้เกิดความโปร่งใส ตรวจสอบได้ โดยปฏิบัติให้เป็นไปตามระเบียบสํานักนายกรัฐมนตรีว่าด้วยหลักเกณฑ์และวิธีการในการขอใช้งบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อแก้ไขหรือเยียวยาความเดือดร้อนเสียหายในบางกรณี พ.ศ. 2559 ต่อไป ตามความเห็นของสํานักงบประมาณ
12. เรื่อง ขอความเห็นชอบกรอบวงเงินกู้เงินระยะสั้น (Credit Line) ของการไฟฟ้าส่วนภูมิภาค
คณะรัฐมนตรีมีมติเห็นชอบกรอบวงเงินกู้เงินระยะสั้น (Credit Line)1 ของการไฟฟ้าส่วนภูมิภาค (กฟภ.) จํานวน 5,000 ล้านบาท เป็นระยะเวลา 3 ปี เพื่อให้ กฟภ. สามารถบริหารสภาพคล่องทางการเงินได้อย่างมีประสิทธิภาพ และเพื่อเป็นการเตรียมความพร้อมหากมีความจําเป็นต้องใช้เงินทุนหมุนเวียนเพิ่มเติม ในกรณีที่มีความจําเป็นเร่งด่วน ตามที่กระทรวงมหาดไทย (มท.) เสนอ
___________________
1 Credit Line คือ วงเงินสินเชื่อที่ขยายโดยธนาคารหรือสถาบันการเงินให้กับรัฐบาล ธุรกิจ หรือลูกค้ารายบุคคลที่ต้องการเงินทุนหมุนเวียนเสริมสภาพคล่องในระยะสั้น
13. เรื่อง การทบทวนมติคณะรัฐมนตรีโครงการสินเชื่อเพื่อช่วยเหลือผู้ประกอบการรายย่อยที่ได้รับผลกระทบจากการระบาดของไวรัสโคโรนา (COVID-19)
คณะรัฐมนตรีมีมติเห็นชอบในหลักการการทบทวนมติคณะรัฐมนตรีโครงการสินเชื่อเพื่อช่วยเหลือผู้ประกอบการรายย่อยที่ได้รับผลกระทบจากการระบาดของโรคติดเชื้อไวรัสโคโรนา (COVID-19) (โรคโควิด 19) (โครงการสินเชื่อฯ) รวมถึงอนุมัติงบประมาณเพิ่มเติมจํานวนไม่เกิน 135 ล้านบาท จากงบประมาณรายจ่ายประจําปี ตามที่กระทรวงการคลัง (กค.) เสนอ สําหรับค่าใช้จ่ายที่จะเกิดขึ้นและเป็นภาระต่องบประมาณนั้น เห็นสมควรให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) จัดทําแผนการปฏิบัติงานและแผนการใช้จ่ายงบประมาณเพื่อเสนอขอตั้งงบประมาณรายจ่ายประจําปีตามผลการดําเนินงานจริงต่อไป ตามความเห็นของสํานักงบประมาณ
ทั้งนี้ กค. ได้รายงานผลการดําเนินโครงการสินเชื่อเพื่อช่วยเหลือผู้ประกอบการรายย่อยที่ได้รับผลกระทบจากการระบาดของโรคติดเชื้อไวรัสโคโรนา 2019 (COVID-19) (โรคโควิด 19) (โครงการสินเชื่อฯ) และเพื่อสนับสนุนให้ผู้ประกอบการรายย่อยและผู้ประกอบการวิสาหกิจขนาดย่อมสามารถเข้าถึงแหล่งเงินทุนได้มากขึ้น และแบ่งเบาภาระในการผ่อนชําระหนี้เพื่อประคับประคองและฟื้นฟูภาคธุรกิจให้สามารถดําเนินกิจการต่อไปได้ รวมถึงช่วยให้สถาบันการเงินมีความมั่นใจในการปล่อยสินเชื่อเพิ่มขึ้นในช่วงสถานการณ์การแพร่ระบาดของโรคโควิด 19 ที่ยังคงมีความไม่แน่นอนสูง กค. (ธพว.) จึงเสนอการทบทวนมติคณะรัฐมนตรีโครงการสินเชื่อฯ โดยปรับปรุงหลักเกณฑ์และเงื่อนไขของโครงการ เช่น 1) ปรับวัตถุประสงค์การกู้ให้ครอบคลุมถึงการลงทุน ขยาย และปรับปรุงกิจการ เพื่อแบ่งเบาภาระค่าใช้จ่ายในการประกอบธุรกิจ 2) ขยายระยะเวลากู้ จากเดิมไม่เกิน 5 ปี เป็นไม่เกิน 10 ปี (ปลอดชําระเงินต้นสูงสุดไม่เกิน 2 ปี) และ 3) ปรับเงื่อนไขการชดเชยของรัฐบาล โดยรัฐบาลจะชดเชยความเสียหายที่เกิดจากหนี้ที่ไม่ก่อให้เกิดรายได้ (Non-Performing Loans : NPLs) ร้อยละ 100 สําหรับ NPLs ไม่เกินร้อยละ 40 ของวงเงินสินเชื่อที่อนุมัติตั้งแต่วันที่คณะรัฐมนตรีมีมติเห็นชอบการทบทวนมติคณะรัฐมนตรีในครั้งนี้ และจากการขอทบทวนมติคณะรัฐมนตรีข้างต้น กค. (ธพว.) จึงมีความจําเป็นต้องขออนุมัติงบประมาณเพิ่มเติมอีกจํานวนไม่เกิน 135 ล้านบาท
14. เรื่อง การขยายระยะเวลาการเปิดรับนักท่องเที่ยวประเภทพิเศษ Special Tourist VISA (STV)
คณะรัฐมนตรีมีมติอนุมัติตามที่กระทรวงการท่องเที่ยวและกีฬาเสนอดังนี้
1. ขยายระยะเวลาการเปิดรับนักท่องเที่ยวประเภทพิเศษ Special Tourist VISA (STV) ไปอีก 1 ปี ตั้งแต่วันที่ 1 ตุลาคม 2564 จนถึงวันที่ 30 กันยายน 2565
2. ร่างประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ Special Tourist VISA (STV) และ เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ เข้ามาท่องเที่ยวโดยเรือสําราญและกีฬา (เรือยอร์ช)
3. มอบหมายหน่วยงานที่เกี่ยวข้องดําเนินงานต่อไป
15. เรื่อง การบริหารจัดการการทํางานของคนต่างด้าว 3 สัญชาติ (กัมพูชา ลาว และเมียนมา) เพื่อสนับสนุนการควบคุมและป้องกันการแพร่ระบาดของโรคติดเชื้อไวรัสโคโรนา 2019
คณะรัฐมนตรีมีมติเห็นชอบตามที่กระทรวงแรงงานเสนอ เรื่อง การบริหารจัดการการทํางานของคนต่างด้าว 3 สัญชาติ (กัมพูชา ลาว และเมียนมา) เพื่อสนับสนุนการควบคุมและป้องกันการแพร่ระบาดของโรคติดเชื้อไวรัสโคโรนา 2019 ดังนี้
1. คนต่างด้าว 3 สัญชาติ (กัมพูชา ลาว และเมียนมา) ที่อยู่ในราชอาณาจักรและทํางานโดยไม่ได้รับอนุญาต เมื่อนายจ้างมาดําเนินการยื่นคําขออนุญาตทํางานแทนคนต่างด้าว พร้อมด้วยเอกสารหรือหลักฐาน หากเอกสารครบถ้วนนายทะเบียนจะพิจารณาอนุญาตทํางานถึงวันที่ 13 กุมภาพันธ์ 2566 โดยออกใบอนุญาตทํางานให้กับคนต่างด้าว จากนั้นต้องมีการประกันสุขภาพ ตรวจสุขภาพ และจัดเก็บอัตลักษณ์บุคคล ภายในวันที่ 31 มีนาคม 2565 เพื่อไปดําเนินการขอรับการตรวจลงตราและตรวจอนุญาตให้อยู่ในราชอาณาจักรเป็นการชั่วคราวภายในวันที่ 1 สิงหาคม 2565 ซึ่งจะได้รับรับการตรวจลงตราและตรวจอนุญาตให้อยู่ในราชอาณาจักรเป็นการชั่วคราวถึงวันที่ 13 กุมภาพันธ์ 2566
ทั้งนี้ ในการประกันสุขภาพของคนต่างด้าวดังกล่าว สามารถประกันสุขภาพได้กับโรงพยาบาลตามที่กระทรวงสาธารณสุขกําหนด หรือประกันสุขภาพกับบริษัทประกันภัยในประเทศตามแนวทางที่กระทรวงแรงงานกําหนด
โดยการดําเนินการของหน่วยงานที่เกี่ยวข้องดําเนินการ ดังนี้
1.1 กระทรวงมหาดไทย ออกประกาศกระทรวงมหาดไทย โดยอาศัยอํานาจตามมาตรา 17 แห่งพระราชบัญญัติคนเข้าเมือง พ.ศ. 2522 ดังนี้
1) อนุญาตให้คนต่างด้าวที่ได้รับอนุญาตทํางานจากกรมการจัดหางานอยู่ในราชอาณาจักรเป็นกรณีพิเศษถึงวันที่ 1 สิงหาคม 2565 เพื่อขอรับการตรวจลงตราและตรวจอนุญาตให้อยู่ในราชอาณาจักรเป็นการชั่วคราว
2) อนุญาตให้คนต่างด้าวอยู่ในราชอาณาจักรเป็นการชั่วคราวถึงวันที่ 13 กุมภาพันธ์ 2566 โดยสํานักงานตรวจคนเข้าเมือง ตรวจลงตราและตรวจอนุญาตให้อยู่ในราชอาณาจักรเป็นการชั่วคราวภายในวันที่ 1 สิงหาคม 2565 ทั้งนี้ ให้คนต่างด้าวดําเนินการเพื่อให้ได้มาซึ่งหนังสือเดินทางหรือเอกสารใช้แทนหนังสือเดินทาง ภายในวันที่ 1 สิงหาคม 2565
3) คนต่างด้าวสามารถทํางานได้ทุกท้องที่ทั่วราชอาณาจักรซึ่งเป็นสถานที่ทํางานของนายจ้าง โดยการเคลื่อนย้ายดังกล่าวให้เป็นไปตามแนวทางมาตรการควบคุมโรคซึ่งแต่ละจังหวัดและกรุงเทพมหานครกําหนด
4) มิให้นํามาตรา 54 แห่งพระราชบัญญัติคนเข้าเมือง พ.ศ. 2522 และคําสั่งรัฐมนตรีว่าการกระทรวงมหาดไทย ที่ 1/2558 เรื่อง การไม่อนุญาตให้คนต่างด้าวบางจําพวกเข้ามาในราชอาณาจักร ลงวันที่ 27 พฤศจิกายน 2558 มาใช้บังคับแก่คนต่างด้าวดังกล่าวถึงวันที่ 1 สิงหาคม 2565 รวมถึงกําหนดการสิ้นผลของการอยู่ในราชอาณาจักรเป็นกรณีพิเศษ
ทั้งนี้ กระทรวงมหาดไทยได้ยกร่างประกาศกระทรวงมหาดไทย เรื่อง การอนุญาตให้คนต่างด้าวอยู่ในราชอาณาจักร เป็นกรณีพิเศษ สําหรับคนต่างด้าวสัญชาติกัมพูชา ลาว และเมียนมา ซึ่งทํางานในสถานประกอบการ โรงงาน หรืองานก่อสร้าง ตามมติคณะรัฐมนตรีเมื่อวันที่ ..................................................
1.2 กระทรวงแรงงาน ออกประกาศกระทรวงแรงงาน โดยอาศัยอํานาจตามมาตรา 14 แห่งพระราชกําหนดการบริหารจัดการการทํางานของคนต่างด้าว พ.ศ. 2560 และที่แก้ไขเพิ่มเติม ดําเนินการ ดังนี้
1) การเข้าไปตรวจ สถานที่ก่อสร้าง สถานประกอบการ โรงงาน และสถานที่ทํางาน เพื่อให้คําแนะนําการปฏิบัติตนตามมาตรการทางสาธารณสุขแก่นายจ้างและคนต่างด้าว โดยมีระยะเวลาดําเนินการดังกล่าว 30 วัน ทั้งนี้ เริ่มดําเนินการภายใน 15 วัน นับแต่วันที่คณะรัฐมนตรีมีมติเห็นชอบ
2) เมื่อเจ้าหน้าที่เข้าไปตรวจสถานที่ก่อสร้าง สถานประกอบการ โรงงานและสถานที่ทํางานดังกล่าว หากพบคนต่างด้าวที่อยู่ในราชอาณาจักรและทํางานโดยไม่ได้รับอนุญาตให้นายจ้างมาดําเนินการยื่นคําขออนุญาตทํางานแทนคนต่างด้าว พร้อมเอกสารหรือหลักฐานตามที่ระบุไว้ในแบบคําขอ รวมทั้ง ชําระค่าธรรมเนียมค่ายื่นคําขอ และค่าธรรมเนียมใบอนุญาตทํางาน และเมื่อนายทะเบียนตรวจสอบคําขออนุญาตทํางานแทนคนต่างด้าว รวมทั้งเอกสารหรือหลักฐานว่าถูกต้องและครบถ้วนให้นายทะเบียนออกใบขออนุญาตทํางานให้กับคนต่างด้าวถึงวันที่ 13 กุมภาพันธ์ 2566 โดยการดําเนินการดังกล่าวเป็นไปตามแนวทางที่กรมการจัดหางานกําหนด ทั้งนี้ คนต่างด้าวมีสิทธิทํางานกับนายจ้างได้ทุกประเภทงานที่มิได้มีประกาศห้ามคนต่างด้าวทําโดยให้นําประกาศกระทรวงแรงงาน เรื่อง กําหนดงงานที่ห้ามคนต่างด้าวทํา ลงวันที่ 1 เมษายน พ.ศ. 2563 และประกาศกรมการจัดหางาน เรื่อง เงื่อนไขการรับคนต่างด้าวเข้าทํางานกรรมกรและงานขายของหน้าร้านกับนายจ้าง ลงวันที่ 8 มิถุนายน พ.ศ. 2563 มาใช้บังคับด้วยโดยอนุโลม และสามารถทํางานได้ทุกท้องที่ทั่วราชอาณาจักรซึ่งเป็นสถานที่ทํางานของนายจ้าง โดยการเคลื่อนย้ายดังกล่าวให้เป็นไปตามแนวทางมาตรการควบคุมโรคซึ่งแต่ละจังหวัดและกรุงเทพมหานครกําหนด
3) มิให้นํามาตรา 8 และมาตรา 9 แห่งพระราชกําหนดการบริหารจัดการการทํางานของคนต่างด้าว พ.ศ. 2560 และที่แก้ไขเพิ่มเติม มาใช้บังคับแก่นายจ้างและคนต่างด้าว ที่นายจ้างได้ยื่นคําขออนุญาตทํางานแทนคนต่างด้าว ภายในระยะเวลาที่กําหนด
ทั้งนี้ กระทรวงแรงงานได้ยกร่างประกาศกระทรวงแรงงาน เรื่อง การอนุญาตให้คนต่างด้าวทํางานในราชอาณาจักรเป็นกรณีพิเศษ สําหรับคนต่างด้าวสัญชาติกัมพูชา ลาว และเมียนมา ซึ่งทํางานในสถานประกอบการโรงงาน หรืองานก่อสร้าง ตามมติคณะรัฐมนตรีเมื่อวันที่ .............................................
1.3 กระทรวงสาธารณสุข และสํานักการแพทย์ กรุงเทพมหานคร ดําเนินการตรวจโรคต้องห้ามตามกฎกระทรวงกําหนดคุณสมบัติและลักษณะต้องห้ามของคนต่างด้าวที่จะขอรับใบอนุญาตทํางาน พ.ศ. 2563 และขายประกันสุขภาพ ให้กับคนต่างด้าวที่ทํางานกับนายจ้างในกิจการที่ไม่อยู่ในระบบประกันสังคมและคนต่างด้าวที่อยู่ระหว่างการเข้าสู่ระบบประกันสังคม โดยให้ซื้อประกันสุขภาพตามที่กระทรวงสาธารณสุขกําหนด เว้นแต่คนต่างด้าวที่อยู่ระหว่างการเข้าสู่ระบบประกันสังคม ซึ่งผ่านการตรวจโรคต้องห้ามฯ ที่ได้ซื้อประกันสุขภาพกับบริษัทประกันภัย เป็นระยะเวลา 4 เดือนแล้ว โดยอัตราเบี้ยประกันขึ้นอยู่กับแต่ละบริษัทประกันภัย
1.4 สํานักงานตรวจคนเข้าเมือง ดําเนินการดังนี้
1) จัดเก็บอัตลักษณ์บุคคลต่างด้าว ที่กองบังคับการตรวจคนเข้าเมือง 1 สํานักงานตรวจคนเข้าเมือง ตรวจคนเข้าเมืองจังหวัด หรือสถานที่อื่นที่สํานักงานตรวจคนเข้าเมืองกําหนด ภายในวันที่ 31 มีนาคม 2565
2) ตรวจลงตราหรือตรวจอนุญาตให้คนต่างด้าวอยู่ในราชอาณาจักรเป็นการชั่วคราวถึงวันที่ 13 กุมภาพันธ์ 2566 ภายในวันที่ 1 สิงหาคม 2565
1.5 กรมการปกครอง และกรุงเทพมหานคร จัดทําหรือปรับปรุงทะเบียนประวัติตามกฎหมายว่าด้วยการทะเบียนราษฎร ที่สํานักงานเขตกรุงเทพมหานคร ศูนย์บริหารการทะเบียนภาคสาขาจังหวัด หรือสถานที่อื่นที่กรมการปกครองกําหนด
2. คนต่างด้าวที่ได้ดําเนินการตามมติคณะรัฐมนตรีเมื่อวันที่ 29 ธันวาคม 2563 หน่วยงานที่เกี่ยวข้องดําเนินการ ดังนี้
2.1 กระทรวงมหาดไทย ปรับปรุงแก้ไขประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามมติคณะรัฐมนตรีเมื่อวันที่ 29 ธันวาคม 2563 และที่เกี่ยวข้อง โดยอนุญาตให้คนต่างด้าวที่นายจ้างได้ยื่นคําขออนุญาตทํางานแทนคนต่างด้าว (บต. 48) ผ่านระบบอิเล็กทรอนิกส์ พร้อมทั้งชําระค่าธรรมเนียมค่ายื่นคําขอและค่าธรรมเนียมใบอนุญาตทํางานคนต่างด้าว ภายในวันที่ 13 กันยายน 2564 สามารถอยู่ในราชอาณาจักรเพื่อทํางานถึงวันที่ 31 มีนาคม 2565
ทั้งนี้ กระทรวงมหาดไทย ได้ยกร่างประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามมติคณะรัฐมนตรีเมื่อวันที่ 23 ธันวาคม 2563 (ฉบับที่ ..)
2.2 กระทรวงแรงงาน ออกประกาศปรับปรุงแก้ไข ประกาศกระทรวงแรงงาน เรื่อง การอนุญาตให้คนต่างด้าวทํางานในราชอาณาจักรเป็นการเฉพาะ สําหรับคนต่างด้าวสัญชาติกัมพูชา ลาว และเมียนมา ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามมติคณะรัฐมนตรีเมื่อวันที่ 26 มกราคม 2564 ลงวันที่ 11 กุมภาพันธ์ พ.ศ. 2564 ซึ่งแก้ไขเพิ่มเติมโดยประกาศกระทรวงแรงงาน เรื่อง การอนุญาตให้คนต่างด้าวทํางานในราชอาณาจักรเป็นการเฉพาะ สําหรับคนต่างด้าวสัญชาติกัมพูชา ลาว และเมียนมา ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามมติคณะรัฐมนตรีเมื่อวันที่ 26 มกราคม 2564 (ฉบับที่ 2) ลงวันที่ 8 เมษายน พ.ศ. 2564 และประกาศกระทรวงแรงงาน เรื่อง การอนุญาตให้คนต่างด้าวทํางานในราชอาณาจักรเป็นการเฉพาะ สําหรับคนต่างด้าวสัญชาติกัมพูชา ลาว และเมียนมา ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามมติคณะรัฐมนตรี เมื่อวันที่ 26 มกราคม 2564 (ฉบับที่ 3) ลงวันที่ 14 มิถุนายน พ.ศ. 2564 เพื่อให้สอดคล้องกับข้อเท็จจริงที่เกิดขึ้นและสถานการณ์ที่เปลี่ยนแปลงไป ดังนี้
1) กรมการจัดหางานพิจารณาออกใบอนุญาตทํางานให้กับคนต่างด้าวที่นายจ้างได้ยื่นคําขออนุญาตทํางานแทนคนต่างด้าว (บต. 48) ผ่านระบบอิเล็กทรอนิกส์ พร้อมทั้งชําระค่าธรรมเนียมค่ายื่นคําขอและค่าธรรมเนียมใบอนุญาตทํางานคนต่างด้าว ภายในวันที่ 13 กันยายน 2564 และในระหว่างที่ยังมิได้รับใบอนุญาตทํางานให้คนต่างด้าวใช้ใบเสร็จรับเงินและใบรับคําขอดังกล่าวเสมือนใบอนุญาตทํางาน เพื่อเป็นหลักฐานแทนใบอนุญาตทํางานจนกว่าจะได้รับใบอนุญาตทํางาน ตามกฎหมายว่าด้วยการบริหารจัดการการทํางานของคนต่างด้าว
2) ให้กรมการจัดหางานมีอํานาจกําหนดเวลาการดําเนินการแต่ละขั้นตอนได้ตามที่เห็นสมควรไม่เกินวันที่ 31 มีนาคม 2564 ให้สอดคล้องกับสถานการณ์การแพร่ระบาดของโรคติดเชื้อไวรัสโคโรนา 2019 รวมทั้งกําหนดการดําเนินการอื่นที่จําเป็น เพื่อใช้บังคับเป็นการทั่วไปหรือเฉพาะกรณี
ทั้งนี้ กระทรวงแรงงานได้ยกร่างประกาศกระทรวงแรงงาน เรื่อง การอนุญาตให้คนต่างด้าวทํางานในราชอาณาจักรเป็นการเฉพาะ สําหรับคนต่างด้าวสัญชาติกัมพูชา ลาว และเมียนมา ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามมติคณะรัฐมนตรีเมื่อวันที่ 26 มกราคม 2564 (ฉบับที่ ..)
3. หลังจากสิ้นสุดระยะเวลาการดําเนินการดังกล่าว ให้หน่วยงานด้านความมั่นคงและฝ่ายปกครอง ดําเนินการตรวจสอบ ปราบปราม จับกุมดําเนินคดี คนต่างด้าวเข้าเมืองผิดกฎหมาย หรือทํางานโดยไม่ได้รับอนุญาต และผู้ที่เกี่ยวข้องอย่างเคร่งครัด
16. เรื่อง ขอรับจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น
คณะรัฐมนตรีมีมติอนุมัติงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น จํานวนเงินรวมทั้งสิ้น 1,008 ล้านบาท ให้แก่กองทุนประชารัฐเพื่อเศรษฐกิจฐานรากและสังคม (กองทุนฯ) เพื่อเป็นค่าใช้จ่ายสําหรับการจัดสรรสวัสดิการแบบไม่กําหนดระยะเวลาสําหรับผู้มีบัตรสวัสดิการแห่งรัฐแก่ผู้มีรายได้น้อยภายใต้โครงการลงทะเบียนเพื่อสวัสดิการแห่งรัฐ (รอบใหม่) ตามที่คณะกรรมการประชารัฐสวัสดิการเพื่อเศรษฐกิจฐานรากและสังคม กระทรวงการคลังเสนอ
สาระสําคัญ
การจัดสรรสวัสดิการแบบไม่กําหนดระยะเวลาสําหรับผู้มีรายได้น้อย ภายใต้โครงการลงทะเบียนเพื่อสวัสดิการแห่งรัฐ (รอบใหม่)
วัตถุประสงค์: เนื่องจากในปีงบประมาณ พ.ศ. 2565 กองทุนฯ คาดว่าจะดําเนินโครงการลงทะเบียนฯ (รอบใหม่) ซึ่งจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ได้ส่งผลกระทบต่อการดําเนินกิจกรรมทางเศรษฐกิจและความเป็นอยู่ของประชาชนเป็นวงกว้าง ซึ่งส่งผลกระทบรุนแรงต่อปัจจัยทางเศรษฐกิจของผู้มีรายได้น้อย อาจทําให้ผู้มีรายได้น้อยที่ผ่านคุณสมบัติของโครงการลงทะเบียนฯ (รอบใหม่) จํานวนเพิ่มมากขึ้น
ดังนั้น เพื่อรองรับจํานวนผู้มีบัตรฯ ที่คาดว่าจะเพิ่มขึ้นภายใต้โครงการลงทะเบียนฯ (รอบใหม่) จึงเห็นควรขอรับจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อเป็นค่าใช้จ่ายสําหรับการจัดสรรสวัสดิการแบบไม่กําหนดระยะเวลาให้แก่ผู้มีบัตรฯ ได้แก่ ค่าใช้จ่ายในครัวเรือน ค่าใช้จ่ายในการเดินทาง และการเพิ่มเบี้ยความพิการ
รายละเอียด: การจัดสรรสวัสดิการแบบไม่กําหนดระยะเวลาให้แก่ผู้มีบัตรฯ เป็นไปตามรูปแบบเดิมที่ได้มีการดําเนินการอยู่ในปัจจุบัน โดยมีรายละเอียด ดังนี้
1) ค่าใช้จ่ายในครัวเรือน ประกอบด้วย (1) วงเงินค่าซื้อสินค้าอุปโภคบริโภคที่จําเป็นสินค้าเพื่อการศึกษา และวัตถุดิบเพื่อเกษตรกรรม จากร้านธงฟ้าประชารัฐและร้านอื่น ๆ ตามที่กระทรวงพาณิชย์กําหนด โดยให้วงเงิน 200 บาทต่อคนต่อเดือน สําหรับผู้มีสิทธิที่มีรายได้เกินกว่า 30,000 บาท แต่ไม่เกิน 100,000 บาทต่อปี และวงเงิน 300 บาทต่อคนต่อเดือน สําหรับผู้มีสิทธิที่มีรายได้ ไม่เกิน 30,000 บาทต่อปี และ (2) วงเงินส่วนลดค่าซื้อก๊าซหุงต้มจากร้านค้าตามที่กระทรวงพลังงานกําหนด จํานวน 45 บาทต่อคนต่อ 3 เดือน
2) ค่าใช้จ่ายในการเดินทาง ประกอบด้วย (1) วงเงินค่าโดยสารรถองค์การขนส่งมวลชนกรุงเทพ (ขสมก.) ระบบ e-Ticket/รถไฟฟ้า จํานวน 500 บาทต่อเดือน (2) วงเงินค่าโดยสารรถบริษัทขนส่ง จํากัด (บขส.) จํานวน 500 บาทต่อคนต่อเดือน และ (3) วงเงินค่าโดยสารรถไฟ จํานวน 500 บาทต่อคนต่อเดือน
3) การเพิ่มเบี้ยความพิการ จากจํานวน 800 บาทต่อคนต่อเดือน เป็นจํานวน 1,000 บาทต่อคนต่อเดือน สําหรับคนพิการที่มีบัตรประจําตัวคนพิการและผ่านคุณสมบัติการลงทะเบียนเพื่อสวัสดิการแห่งรัฐ
งบประมาณ: ขอรับจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น จํานวน 1,008 ล้านบาท
ผลกระทบ
สามารถบรรเทาภาระค่าครองชีพให้กับผู้มีบัตรฯ โดยการจัดสรรสวัสดิการแบบไม่กําหนดระยะเวลาให้แก่ผู้มีบัตรฯ ซึ่งเป็นผู้มีรายได้น้อยภายใต้โครงการลงทะเบียนฯ (รอบใหม่) ที่คาดว่าจะมีจํานวนเพิ่มมากขึ้น
17. เรื่อง การแก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี (ฉบับที่ 2)
คณะรัฐมนตรีมีมติรับทราบคําสั่งสํานักนายกรัฐมนตรีที่ 254/2564 เรื่อง แก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี (ฉบับที่ 2)
ตามที่ได้มีคําสั่งสํานักนายกรัฐมนตรี ที่ 238/2563 เรื่องมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี ลงวันที่ 13 สิงหาคม 2563 และต่อมาได้มีคําสั่งสํานักนายกรัฐมนตรี ที่ 65/2564 เรื่อง แก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี ลงวันที่ 15 มีนาคม 2564 นั้น
เพื่อให้การบริหารราชการแผ่นดินดําเนินไปด้วยความเรียบร้อย อาศัยอํานาจตามความในมาตรา 10 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 (2) แห่งพระราชบัญญัติระเบียบบริหารราชการแผ่นดิน พ.ศ. 2534 มาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับพระราชกฤษฎีกาว่าด้วยการมอบอํานาจ พ.ศ. 2550 จึงให้แก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรีและรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี ดังนี้
1. ให้เพิ่มเติมข้อความต่อไปนี้เป็น ข้อ 1.1.5 ของคําสั่งสํานักนายกรัฐมนตรี ที่ 238/2563 เรื่อง มอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี ลงวันที่ 13 สิงหาคม 2563 และให้ใช้ข้อความต่อไปนี้แทน
“1.1.5 กระทรวงเกษตรและสหกรณ์ (เฉพาะ กรมพัฒนาที่ดิน กรมฝนหลวงและการบินเกษตร สํานักงานการปฏิรูปที่ดินเพื่อเกษตรกรรม และองค์การตลาดเพื่อเกษตรกร)”
2. ให้ยกเลิกความในข้อ 4.1.2 ของคําสั่งสํานักนายกรัฐมนตรี ที่ 238/2563 เรื่องมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติราชการแทนนายกรัฐมนตรี ลงวันที่ 13 สิงหาคม 2563 และให้ใช้ข้อความต่อไปนี้แทน
“4.1.2 กระทรวงเกษตรและสหกรณ์ (ยกเว้น กรมพัฒนาที่ดิน กรมฝนหลวงและการบินเกษตรสํานักงานการปฏิรูปที่ดินเพื่อเกษตรกรรม และ องค์การตลาดเพื่อเกษตรกร)”
ทั้งนี้ ตั้งแต่วันที่ 28 กันยายน พ.ศ. 2564 เป็นต้นไป
18. เรื่อง ขอรับการจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินงานโครงการเสริมสร้างความเข้มแข็งให้กับเกษตรและเพิ่มประสิทธิภาพการจัดสินค้าเกษตรสู่ผู้บริโภค
คณะรัฐมนตรีมีมติอนุมัติการจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินงานโครงการเสริมสร้างความเข้มแข็งให้กับเกษตรกรและเพิ่มประสิทธิภาพการจัดสินค้าเกษตรสู่ผู้บริโภค กรอบวงเงิน 278,928,300 บาท ตามที่กระทรวงการอุดมศึกษา วิทยาศาสตร์ วิจัยและนวัตกรรม เสนอ
สาระสําคัญ
โครงการเสริมสร้างความเข้มแข็งให้กับเกษตรกรและเพิ่มประสิทธิภาพการจัดสินค้าเกษตรสู่ผู้บริโภค มีสาระสําคัญโดยสรุป ดังนี้
1. หลักการและเหตุผล
ภาคการเกษตรของประเทศไทยมีบทบาทสําคัญต่อการพัฒนาเศรษฐกิจของประเทศ แต่ปัจจุบันภาคการเกษตรของไทยต้องเผชิญปัญหาและความท้าทายนานัปการ เช่น การขาดความรู้ของเกษตรกร ผลผลิตล้นตลาด ต้นทุนการผลิตสูง การขาดแคลนน้ําสลับกับปัญหาอุทกภัย ปัญหาทรัพยากรธรรมชาติเสื่อมโทรม เนื่องจากการใช้สารเคมีในภาคเกษตร และการเติบโตของเมือง ปัญหาการแทรกแซงราคาสินค้าเกษตร และความท้าทายจากภายนอก เช่น การเปลี่ยนแปลงของสภาพภูมิอากาศ การกีดกันทางการค้าที่รุนแรงขึ้น การเปิดเสรีการค้าสินค้าเกษตร และความเปลี่ยนแปลงของตลาดโลก ปัจจัยต่าง ๆ ข้างต้นส่งผลกระทบ ต่อความสามารถในการแข่งขัน ความยากจนของเกษตรกรรายย่อยและนําไปสู่ปัญหาความเหลื่อมล้ํา ด้านรายได้ในที่สุด การสร้างความเข้มแข็งให้กับเกษตรกรและสถาบันเกษตรกรเป็นการสร้างความมั่นคงให้กับเกษตรกร โดยส่งเสริมให้มีการรวมตัวเพื่อดําเนินกิจกรรม และช่วยเหลือซึ่งกันและกัน ในเรื่องการผลิต การแปรรูป การตลาด อาชีพเสริม และอื่น ๆ ตามความเหมาะสม พัฒนาและขยายผลการทําการเกษตรตามหลักปรัชญาเศรษฐกิจพอเพียง เสริมสร้างความภาคภูมิใจ และความมั่นคงในการประกอบอาชีพเกษตรกร
การดําเนินการให้บรรลุวัตถุประสงค์ของการขับเคลื่อนยุทธศาสตร์ในด้านการพัฒนาทั้งประโยชน์ในการบริหารจัดการด้านการเกษตรและประโยชน์เพื่อเกษตรกรที่จะได้รับการพัฒนาที่เหมาะสมและสอดคล้องกับความต้องการซึ่งจะส่งผลให้เกษตรกรมีรายได้เพิ่มขึ้นและมีคุณภาพชีวิตที่ดีต่อไป เพื่อให้เกษตรกรทุกคนได้รับการพัฒนาเป็นเกษตรกรที่มีความพร้อมรับกับสถานการณ์ด้านการเกษตรที่มีการเปลี่ยนแปลงอย่างรวดเร็ว โดยมุ่งหวังให้เกษตรกรไทยมีความพร้อมมีความรู้ความเชี่ยวชาญในการประกอบอาชีพการเกษตร เป็นบุคคลที่มีความภาคภูมิใจในความเป็นเกษตรกร มีความรอบรู้ในระบบการผลิต ด้านการเกษตรแต่ละสาขา มีความสามารถในการวิเคราะห์เชื่อมโยงและการบริหารจัดการการผลิต และการตลาดโดยใช้ข้อมูลประกอบการตัดสินใจ คํานึงถึงคุณภาพและความปลอดภัยของผู้บริโภค สังคมและสิ่งแวดล้อม และถือเป็นเป้าหมายในการพัฒนาเกษตรกร
การส่งเสริมและพัฒนาเกษตรกรไทยให้มีความพร้อม มีความรู้ความเชี่ยวชาญในการประกอบอาชีพด้านการเกษตรที่เกษตรกรดําเนินการ ให้ความสําคัญในการใช้องค์ความรู้และข้อมูลประกอบการตัดสินใจ การนําเทคโนโลยี ภูมิปัญญา และวิธีการปฏิบัติที่ดีมาใช้หรือพัฒนา โดยตระหนักถึงคุณภาพมาตรฐานและปริมาณความต้องการของตลาด มีความปลอดภัยต่อผู้บริโภค สามารถปรับตัวรองรับการเปลี่ยนแปลงได้ ตลอดจนสามารถสร้างเครือข่ายที่เข้มแข็ง ที่สามารถเป็นแหล่งเรียนรู้และช่วยพัฒนาเกษตรกรรายอื่น ๆ ต่อไป
จากสถานการณ์ที่ประเทศไทยและโลกเผชิญในปัจจุบันจากการระบาดของโรคโควิด-19 ทําให้เกิดการเปลี่ยนแปลงในหลากหลายด้านทุกมิติ ไม่ว่าจะเป็นการใช้ชีวิตประจําวันของประชาชน การติดต่อเดินทาง การทําธุรกิจ การดํารงชีวิต การจับจ่ายใช้สอย ทําให้โลกเข้าสู่ยุค New Normal ที่ทุกคนจะต้องระมัดระวังตัวเองมิให้อยู่ในความเสี่ยงของการติดเชื้อ นอกจากนั้นรัฐบาลยังทําโครงการช่วยเหลือประชาชนเพื่อเยียวยาในช่วงโควิดได้แก่ โครงการเยียวยาผู้มีบัตรสวัสดิการแห่งรัฐ โครงการเยียวยากลุ่มผู้ต้องการความช่วยเหลือเป็นพิเศษ โครงการคนละครึ่ง โครงการยิ่งใช้ยิ่งได้ โครงการเพิ่มกําลังซื้อให้แก่ผู้ที่ต้องการความช่วยเหลือเป็นพิเศษ โครงการเราชนะ โครงการ ม 33 เรารักกัน เป็นต้น โครงการดังกล่าวนั้นส่งผลให้พฤติกรรมของประชาชนมีการเปลี่ยนแปลงไปอย่างมาก ประชาชนต้องเข้าถึงสมาร์ทโฟนเพื่อที่จะเข้าร่วมโครงการไม่ว่าจะเป็นด้านประชาชนหรือร้านค้า พฤติกรรมของประชาชนมีการใช้สมาร์ทโฟนในการจับจ่ายใช้สอยมากขึ้นอย่างมีนัยสําคัญ จนทําให้การใช้สมาร์ทโฟนในการซื้อของ ชําระเงิน กลายเป็นเรื่องธรรมดาสามัญไป
ด้วยการเปลี่ยนพฤติกรรมของประชาชนที่เกิดขึ้นในช่วงการระบาดของโรคโควิด-19 จึงเป็นโอกาสที่ดีในการยกระดับเกษตรกรให้พบกับผู้บริโภคโดยใช้เครือข่ายต่าง ๆ ที่มีระบบ BIG DATA และ DATA COMMON เป็นตัวกลางในการผลักดันและส่งเสริมให้เกษตรกรนําผลผลิตที่ได้ไปขายยังผู้บริโภคโดยตรงผ่านโครงการเสริมสร้างความเข้มแข็งให้กับเกษตรกรและเพิ่มประสิทธิภาพการจัดการสินค้าเกษตรสู่ผู้บริโภค
2. วัตถุประสงค์
2.1 เพื่อพัฒนาให้เกษตรกรให้มีศักยภาพทั้งทางด้านการผลิต การแปรรูป และการตลาดเพื่อเชื่อมโยงกับผู้บริโภค โดยเสริมสร้างมาตรฐานการเกษตรที่รับผิดชอบต่อสังคมและมีธรรมาภิบาล
2.2 เพื่อสร้างเพลทฟอร์มและเครื่องมือในการบริหารจัดการข้อมูลเกษตรกรและการสร้างช่องทางการตลาด
2.3 ประชาสัมพันธ์โครงการและเพลทฟอร์มให้มีการรับรู้ในวงกว้างของผู้มีส่วนได้ส่วนเสีย โดยเฉพาะเกษตรและผู้บริโภคเพื่อให้เกิดพฤติกรรมการใช้งานเพลทฟอร์ม
2.4 สนับสนุนให้เกิดการรวมตัวของเกษตรกรและมีการดําเนินการที่มีมาตรฐานต่อเนื่องเชื่อมโยงเป็นเครือข่ายสถาบันเกษตรกรเพื่อให้สามารถพึ่งพาซึ่งกันและกัน ในด้านการผลิต การแปรรูป และการตลาด รวมทั้งสร้างอํานาจในการเจรจาต่อรองต่าง ๆ สนับสนุนให้เกษตรกร มีส่วนร่วมในการกําหนดแนวทางและดําเนินการส๋งเสริมและพัฒนา สร้างแรงจูงใจให้คนรุ่นใหม่เข้าสู่อาชีพเกษตรกรและที่เกี่ยวข้องเพิ่มขึ้น
3. วิธีดําเนินการ
การแบ่งขั้นตอนการดําเนินงานเป็น 4 ระยะคือ
3.1 กิจกรรมระยะที่ 1 ศึกษาและออกแบบระบบการเสริมสร้างความเข้มแข็งให้กับเกษตรกร
1) ศึกษาข้อมูลด้านปฐมภูมิและทุติยภูมิ รวมถึงเอกสารต่าง ๆ ที่เกี่ยวข้องของหน่วยงาน
2) ทําการศึกษาความต้องการของเกษตรกรและความต้องการของผู้บริโภคเพื่อสร้างความเชื่อมโยงระหว่างเกษตรกรและผู้บริโภค
3) กําหนดแผนเสริมสร้างความเข้มแข็งให้แก่เกษตรกรสู่ผู้บริโภค
4) กําหนดแผนจัดทํามาตรฐานความรับผิดชอบต่อสังคมและธรรมาภิบาลทางการเกษตร
3.2 กิจกรรมระยะที่ 2 การพัฒนาระบบ มาตรฐาน และสรรหาอาสาสมัครเกษตรชุมชน (อกช.) ด้วยการสร้างเครื่องมือในอบรม อกช. และเตรียมระบบการรับ Data Common การจัดการข้อมูล การประเมิน กําหนดแนวทางพัฒนาเพื่อเชื่อมโยงเกษตรกรกับผู้บริโภค การกําหนดมาตรฐาน KasetCSR และ kasetGovernance อบรม อกช. ระยะที่หนึ่ง และการประชาสัมพันธ์ระยะที่หนึ่ง
1) ประชุมเชิงปฏิบัติการกับกลุ่มเกษตรกร ผู้เชี่ยวชาญ เพื่อตั้งเป้าหมายร่วมกันเกี่ยวกับการวิเคราะห์แนวทางในการพัฒนาศักยภาพเกษตรกร รูปแบบของเครื่องมือในการช่วยในการเพิ่มช่องทางการตลาดให้เกษตรกร และมาตรฐานความรับผิดชอบต่อสังคมและดัชนีธรรมาภิบาล
2) สรรหา อกช. โดยเน้นกลุ่มคนรุ่นใหม่และมีพี่เลี้ยงเป็นผู้ที่มีประสบการณ์
3) การอบรม อกช. ในการใช้แอปพลิเคชันเพื่อเสริมสร้างความเข้มแข็งให้กับเกษตรกร ระยะที่หนึ่ง
4) วิเคราะห์และออกแบบเครื่องมือในการอบรม อกช.ออนไลน์ และออกแบบพัฒนาระบบร่วมกันรวมถึงวางแนวทางการสร้างเครื่องมือแอปพลิเคชัน
5) ประชาสัมพันธ์โครงการทุกช่องทางให้ทั่วถึง เพื่อให้เกิดการรับรู้ของผู้มีส่วนได้ส่วนเสีย และให้เกิดการเปลี่ยนพฤติกรรมหันมาใช้แอปพลิเคชันในการซื้อขายสินค้า
3.3 กิจกรรมระยะที่ 3 การลงพื้นที่เก็บข้อมูลเกษตรกร
1) ทีม อกช. ลงพื้นที่สรรหาเกษตรกรเข้าร่วมโครงการ ระยะที่หนึ่ง โดยจะทําหน้าที่คัดกรองเกษตรกรที่เหมาะสมและจัดทําและนําข้อมูลเข้าแอปพลิเคชันพร้อมทั้งสํารวจความต้องการของผู้บริโภค
2) การอบรม อกช. ในการใช้แอปพลิเคชันเพื่อเสริมสร้างความเข้มแข็งให้กับเกษตรกร ระยะที่สอง
3) ใช้เครื่องมือที่ได้รับการสร้างและพัฒนาไปใช้ในกระบวนการเก็บข้อมูลและส่งเสริมทางด้านการตลาด
4) ติดตามการใช้เครื่องมือในการช่วยบริหารจัดการและประเมินผลเครื่องมือแอปพลิเคชัน โดยมีการแลกเปลี่ยนประสบการณ์จากการปรับปรุงกระบวนการดําเนินการหรือการพิจารณากระบวนการด้านเอกสารต่าง ๆ
5) ประชาสัมพันธ์โครงการทุกช่องทางให้ทั่วถึง เพื่อให้เกิดการรับรู้ของผู้มีส่วนได้ส่วนเสีย และให้เกิดการเปลี่ยนพฤติกรรมหันมาใช้แอปพลิเคชันในการซื้อขายสินค้า
3.4 กิจกรรมระยะที่ 4 สรุปผลประเมินโครงการ
1) ทีม อกช. ลงพื้นที่สรรหาเกษตรกรเข้าร่วมโครงการ ระยะที่ 2
2) ประเมินผลการดําเนินงานโครงการ
3) จัดส่งวีดฺทัศน์การดําเนินงานของโครงการความยาว 5 นาที และ 15 นาที
4. ระยะเวลา
ปีงบประมาณ พ.ศ. 2564 (เริ่มเดือน กันยายน 2564)
5. งบประมาณ
วงเงินรวม 278,928,300 บาท
6. ประโยชน์ที่คาดว่าจะได้รับ
6.1 เกษตรกรมีความรู้ ความเข้าใจ ในแนวทางการพัฒนาตนเองร่วมกัน ซึ่งจะส่งผลให้มีทัศนคติ และพฤติกรรมที่ดีต่อความร่วมมือในการดําเนินงานด้านต่าง ๆ ของหน่วยงานในอนาคต
6.2 เกษตรกรได้รับการพัฒนาอย่างครอบคลุมทั่วถึงและได้ทราบแนวทางการพัฒนาตนเอง สามารถเข้าถึงข้อมูลสําคัญเพื่อวางแผนลดต้นทุนการผลิต สร้างความเข้มแข็งและความยั่งยืน
6.3 เพิ่มช่องทางการตลาดโดยที่เกษตรกรสามารถติดต่อกับผู้บริโภคโดยตรงในการซื้อขายและส่งมอบสินค้า โดยปราศจากพ่อค้าคนกลาง ทําให้เกษตรกรสามารถลดต้นทุนการตลาดได้
ต่างประเทศ
19. เรื่อง รายงานผลการเจรจาการบินระหว่างไทย - คาซัคสถาน
คณะรัฐมนตรีมีมติรับทราบบันทึกความเข้าใจระหว่างไทย - คาซัคสถาน (บันทึกความเข้าใจฯ) และเห็นชอบร่างหนังสือแลกเปลี่ยนทางการทูตของฝ่ายไทย โดยมอบให้กระทรวงการต่างประเทศ (กต.) ดําเนินการแลกเปลี่ยนหนังสือทางการทูตยืนยันการมีผลใช้บังคับของบันทึกความเข้าใจดังกล่าวต่อไป โดยให้ กต. สามารถปรับถ้อยคําตามความเหมาะสมที่ไม่กระทบกับสาระสําคัญ ตามที่กระทรวงคมนาคม (คค.) เสนอ
สาระสําคัญของเรื่อง
คค. รายงานว่า
1. คณะผู้แทนประเทศไทยและประเทศคาซัคสถานได้จัดการประชุมเจรจาร่วมกันเมื่อวันที่ 7 สิงหาคม 2561 ณ กรุงนูร์-ซุลตัน (กรุงอัสตานาเดิม) ประเทศคาซัคสถานและได้จัดทําพร้อมลงนามในบันทึกความเข้าใจฯ ร่วมกันในวันดังกล่าว และต่อมาคณะกรรมการผู้แทนรัฐบาลเพื่อพิจารณาทําความตกลงว่าด้วยการขนส่งทางอากาศกับรัฐบาลต่างประเทศเป็นประจําได้มีมติรับทราบผลการเจรจาดังกล่าวแล้ว ในคราวประชุมครั้งที่ 1/2562 เมื่อวันที่ 7 มีนาคม 2562 โดยบันทึกความเข้าใจฯ และหนังสือแลกเปลี่ยนทางการทูตที่เสนอมาในครั้งนี้ มีสาระสําคัญ สรุป ได้ดังนี้
รายการ
สาระสําคัญ
การทําการบินโดยใช้ชื่อเที่ยวบินร่วมกัน
สายการบินที่กําหนดของแต่ละฝ่ายสามารถทําการบินในเส้นทางที่ตกลงกันโดยใช้ชื่อเที่ยวบินร่วมกันในลักษณะ (1) ร่วมกันกับสายการบินระหว่างคู่ภาคี (2) ร่วมกันกับสายการบินของประเทศที่สาม หรือ (3) ร่วมกันกับสายการบินของภาคีคู่สัญญาเดียวกันได้ โดยการนับหักสิทธิความจุความถี่จะหักจากสิทธิของประเทศที่กําหนดสายการบินผู้ดําเนินบริการเท่านั้น (Operating Airline)
ใบพิกัดเส้นทางบิน
สายการบินที่กําหนดของแต่ละฝ่ายสามารถทําการบินตามเส้นทางบิน ดังต่อไปนี้
ไทย จุดใด ๆ ในไทย – จุดระหว่างทาง 2 จุดที่จะตกลงกัน - อัลมาตี อัสตานา คารากานดี ชิมเคนท์และจุดในคาซัคสถานอีก 2 จุดที่จะตกลงกัน - จุดพ้น 2 จุดที่จะตกลงกัน
คาซัคสถาน จุดใด ๆ ในคาซัคสถาน - จุดระหว่างทาง 2 จุดที่จะตกลงกัน - กรุงเทพ ภูเก็ต อู่ตะเภา กระบี่ และจุดในไทยอีก 2 จุดที่จะตกลงกัน - จุดพ้น 2 จุดที่จะตกลงกัน ทั้งนี้ สายการบินที่กําหนดของทั้ง 2 ฝ่ายไม่มีสิทธิรับขนการจราจรเสรีภาพที่ 51
การแต่งตั้งสายการบินที่กําหนด
แต่ละฝ่ายมีสิทธิที่จะกําหนดสายการบินสายหนึ่ง หรือหลายสาย เพื่อดําเนินบริการที่ตกลง
[คงไว้ตามบันทึกความเข้าใจฯ ฉบับลงนามเมื่อวันที่ 13 กุมภาพันธ์ 2556 (ตามข้อ 2.3)]
ความจุความถี่
กรุงเทพ-อัลมาตี : 14 เที่ยวบิน/สัปดาห์
กรุเทพ-อัสตานา : 7 เที่ยวบิน/สัปดาห์
ช่วงเส้นทางอื่นใด : 3 เที่ยวบิน/สัปดาห์/ช่วงเส้นทาง
[คงไว้ตามบันทึกความเข้าใจฯ ฉบับลงนามเมื่อวันที่ 13 กุมภาพันธ์ 2556 (ตามข้อ 2.3)]
­­­­­­­­­___________________
1 เสรีภาพทางการบิน หมายถึง สิทธิในการดําเนินบริการเดินอากาศแบบประจําระหว่างประเทศ โดยแต่ละประเภทมีความหมาย ดังนี้ เสรีภาพที่ 1 อนุญาตให้สายการบินบินผ่านน่านฟ้า เสรีภาพที่ 2 อนุญาตให้สายการบินแวะจอด เช่น เติมน้ํามันกรณีฉุกเฉิน เสรีภาพที่ 3 อนุญาตให้สายการบินขนส่งผู้โดยสารและสินค้าจากประเทศของตนไปยังประเทศอื่น เสรีภาพที่ 4 อนุญาตให้สายการบินขนส่งผู้โดยสารและสินค้าจากประเทศอื่นไปยังประเทศของตน เสรีภาพที่ 5 อนุญาตให้สายการบินขนส่งผู้โดยสารและสินค้าจากประเทศคู่ตกลงไปยังประเทศที่สาม
20. เรื่อง การพิจารณารับรองร่างปฏิญญาของกลุ่ม 77 และจีน (Ministerial Declaration of the Group of 77 and China to UNCTAD XV: From inequality and vulnerability to prosperity for all) และร่างเอกสารผลลัพธ์การประชุม UNCTAD XV (The Bridgetown Covenant: From inequality and vulnerability to prosperity for all)
คณะรัฐมนตรีมีมติเห็นชอบร่างปฏิญญาของกลุ่ม 77 และจีน (Ministerial Declaration of the Group of 77 and China to UNCTAD XV: From inequality and vulnerability to prosperity for all) และร่างเอกสารผลลัพธ์การประชุม UNCTAD XV (The Bridgetown Covenant: From inequality and vulnerability to prosperity for all) และอนุมัติให้รัฐมนตรีว่าการกระทรวงการต่างประเทศหรือผู้ที่ได้รับมอบหมายรับรองร่างเอกสารทั้ง 2 ฉบับ
ทั้งนี้ หากมีความจําเป็นต้องแก้ไขปรับปรุงร่างเอกสารทั้ง 2 ฉบับดังกล่าว ที่ไม่ส่งผลกระทบต่อสาระสําคัญ หรือไม่ขัดต่อผลประโยชน์ของประเทศไทย ให้กระทรวงการต่างประเทศสามารถดําเนินการได้โดยไม่ต้องนําเสนอคณะรัฐมนตรีพิจารณาอีกครั้ง ตามที่กระทรวงการต่างประเทศ (กต.) เสนอ
สาระสําคัญ
1. ภาพรวม UNCTAD XV จะประชุมภายใต้หัวข้อ “From inequality and vulnerability to prosperity for all” ซึ่งจะเป็นการประชุมระดับสูงของ UNCTAD ครั้งแรกภายหลังเกิดการแพร่ระบาดของโรคโควิด-19 โดยจะให้ความสําคัญกับการลดความเหลื่อมล้ําและความเปราะบางด้วยการสร้างหลักประกันว่าระบบการค้าก่อให้เกิดประโยชน์กับทุกภาคส่วน และวาระการพัฒนาจะยังมีความสําคัญในเวทีโลก โดยมีเป้าหมายเพื่อแสวงหาแนวทางการดําเนินการอย่างจริงจังเพื่อบรรลุวาระการพัฒนาที่ยั่งยืน ค.ศ. 2030 และจัดการความท้าทายที่ประเทศกําลังพัฒนาประสบทางด้านการค้า การเงิน การลงทุน และเทคโนโลยี ในการฟื้นตัวจากโควิด-19
2. ร่างปฎิญญาของกลุ่ม 77 และจีน (Ministerial Declaration of the Group of 77 and China to UNCTAD XV: From inequality and vulnerability to prosperity for all) เป็นเอกสารท่าทีที่แสดงความมุ่งมั่นของกลุ่ม 77 และจีนต่อบทบาทและภารกิจของ UNCTAD ตลอดจนผลการประชุม UNCTAD XV ซึ่งปัจจุบันอยู่ระหว่างการเจรจาเพื่อหาข้อสรุปและจะเสนอให้ที่ประชุมเจ้าหน้าที่อาวุโสกลุ่ม 77 และจีนพิจารณาและให้การรับรองในวันที่ 1 ตุลาคม 2564 ทั้งนี้ รองนายกรัฐมนตรีและรัฐมนตรีว่าการกระทรวงการต่างประเทศได้มอบหมายให้ผู้ช่วยรัฐมนตรีประจํากระทรวงการต่างประเทศเข้าร่วมและกล่าวถ้อยแถลงในที่ประชุมดังกล่าว ผ่านระบบการประชุมทางไกล
3. ร่างเอกสารผลลัพธ์การประชุม UNCTAD XV (The Bridgetown Covenant: From inequality and vulrerability to prosperity for all) ปัจจุบันอยู่ระหว่างการเจรจา โดยจะเสนอให้ที่ประชุมพิจารณารับรองระหว่างวันที่ 5 – 7 ตุลาคม 2564 โดยร่างเอกสารดังกล่าวมีสาระสําคัญ ดังนี้
3.1 ผลกระทบของโควิด-19 ต่อการค้าและการพัฒนา
3.2 ความท้าทายระดับโลก เช่น ความเหลื่อมล้ํา วิกฤตสภาพภูมิอากาศและวิกฤตสิ่งแวดล้อม และการเปลี่ยนผ่านสู่ระบบดิจิทัลอย่างรวดเร็ว
3.3 การส่งเสริมความเข้มแข็ง (resilience) ความทั่วถึง และความยั่งยืนด้วยการสร้างความหลากหลาย เศรษฐกิจสีเขียวและยืดหยุ่น การพลิกโฉมการระดมทุนเพื่อการพัฒนา และการพลิกโฉมระบบพทุภาคีนิยม
3.4 การพัฒนาบทบาทของ UNCTAD ในการจัดทําบทวิเคราะห์เพื่อส่งเสริมการพัฒนาอย่างยั่งยืน การฟื้นฟูกลไกระหว่างรัฐ (Intergovernmental machinery) และการจัดทําแผนงานของ UNCTAD ทั้งนี้ รองนายกรัฐมนตรีและรัฐมนตรีว่าการกระทรวงการต่างประเทศจะร่วมกล่าวถ้อยแถลงในที่ประชุม UNCTAD XV ผ่านการบันทึกวีดิทัศน์ล่วงหน้า
21. เรื่อง การขอความเห็นชอบต่อร่างถ้อยแถลงร่วมสําหรับการประชุมคณะมนตรีประชาสังคมและวัฒนธรรมอาเซียน ครั้งที่ 26
คณะรัฐมนตรีพิจารณามีมติเห็นชอบในหลักการต่อร่างถ้อยแถลงร่วมสําหรับการประชุมคณะมนตรีประชาสังคมและวัฒนธรรมอาเซียน ครั้งที่ 26 โดยหากมีความจําเป็นต้องแก้ไขเอกสารในส่วนที่ไม่ใช่สาระสําคัญหรือไม่ขัดผลประโยชน์ต่อประเทศไทย ให้กระทรวงการพัฒนาสังคมและความมั่นคงของมนุษย์ดําเนินการได้ โดยไม่ต้องเสนอคณะรัฐมนตรีพิจารณาอีก และหลังจากนั้นให้รายงานผลเพื่อคณะรัฐมนตรีทราบต่อไป รวมทั้ง ให้รัฐมนตรีว่าการกระทรวงการพัฒนาสังคมและความมั่นคงของมนุษย์หรือผู้แทนที่ได้รับมอบหมาย ในฐานะหัวหน้าคณะผู้แทนไทยในการประชุมคณะมนตรีประชาคมสังคมและวัฒนธรรมอาเซียน ครั้งที่ 26 ร่วมรับรองร่างถ้อยแถลงร่วมสําหรับการประชุมคณะมนตรีประชาคมสังคมและวัฒนธรรมอาเซียน ครั้งที่ 26 ในวันที่ 29 กันยายน 2564 ผ่านระบบการประชุมทางไกล (Video conference) ตามที่กระทรวงการพัฒนาสังคมและความมั่นคงของมนุษย์ (พม.) เสนอ
ร่างถ้อยแถลงร่วมสําหรับการประชุมคณะมนตรีประชาสังคมและวัฒนธรรมอาเซียน ครั้งที่ 26 สรุปสาระสําคัญ อาทิ
1) การชื่นชมความพยายามและความก้าวหน้าที่โดดเด่นของภูมิภาค แม้จะมีแนวโน้มที่ไม่แน่นอน อันเกิดจากการระบาดใหญ่ของโควิด 19 ในการบรรลุแผนงานหลักสามประการของการเป็นประธานอาเซียนของประเทศบรูไนดารุสซาลาม ได้แก่ (1) การสร้างประชาคมที่เป็นอันหนึ่งอันเดียวกันและมีภูมิคุ้มกันโดยส่งเสริมให้มีประชาชนเป็นศูนย์กลาง (ประชาคมที่ห่วงใย) (2) การเตรียมความพร้อมและการปรับตัวสําหรับโอกาสและความท้าทายในอนาคต เพื่อทําให้แน่ใจว่าอาเซียนจะดํารงความสําคัญและมีภูมิคุ้มกันเพื่อเอาชนะความท้าทายและภัยคุกคามในปัจจุบันและในอนาคตต่าง ๆ ได้ (ประชาคมที่เตรียมพร้อม) และ (3) การสร้างโอกาสและประโยชน์ให้แก่ประชาชนผ่านแผนงานที่ส่งเสริมความเจริญก้าวหน้าที่ยั่งยืนของภูมิภาค (ประชาคมที่ก้าวหน้า)
2) การชื่นชมการดําเนินการที่ครอบคลุมขององค์กรอาเซียนเฉพาะสาขาภายใต้ประชาคมสังคมและวัฒนธรรมอาเซียน ในการแก้ไขปัญหาอันเกิดจากช่องว่างและความท้าทายที่ส่งผลกระทบต่อภูมิภาค ในด้านต่าง ๆ อาทิ ระบบสุขภาพ การคุ้มครองทางสังคม ความเหลื่อมล้ําเชิงโครงสร้าง ข้อมูลเท็จ ความเสื่อมโทรมของสิ่งแวดล้อม และวิกฤตสภาพภูมิอากาศ และการนําข้อเสนอแนะจากการประเมินผลครึ่งแผนของแผนงานประชาคมสังคมและวัฒนธรรมอาเซียน พ.ศ. 2568 มายกระดับความพยายามในการเสริมสร้างประชาคมอาเชียน โดยการผนวกรวมและปรับปรุงการดําเนินการตามแผนงานประชาคมสังคมและวัฒนธรรมอาเซียน พ.ศ. 2568 ให้สอดรับกับแผนงานรายสาขาของประชาคมสังคมและวัฒนธรรมอาเซียนภายหลังปี 2563 และกรอบการฟื้นฟูที่ครอบคลุมของอาเซียน (ASEAN Comprehensive Recovery Framework: ACRF) ตามลําดับ
3) การเน้นย้ําถึงความจําเป็นของประชาคมสังคมและวัฒนธรรมอาเซียน ในการสร้างสรรค์สิ่งใหม่ ๆ ให้กับงานเชิงสถาบันที่มีอยู่เดิมและเสริมสร้างความเข้มแข็งให้กับการประสานงานข้ามสาขาและข้ามเสา โดยเฉพาะการประสานงานที่มีเป้าหมายในการฟื้นตัวและการบรรจุวิสัยทัศน์ ประชาสังคมอาเซียนภายหลังปี พ.ศ. 2568 ในขณะที่ยังคงธํารงไว้ซึ่งความเป็นศูนย์กลางของอาเซียนผ่านกลไกต่าง ๆ ที่นําโดยอาเซียน
4) การมุ่งหวังที่จะดําเนินการตามความริเริ่มเชิงยุทธศาสตร์และองค์รวมของอาเซียนเพื่อเชื่อมโยงการตอบสนองของอาเซียนต่อกรณีฉุกเฉินและภัยพิบัติ (ASEAN Strategic and Holistic Initiative to link ASEAN Responses to Emergencies and Disasters: ASEAN SHIELD) การรับทราบตารางข้อมูลการเชื่อมโยงระหว่างความริเริ่มเชิงยุทธศาสตร์ฯ กับข้อริเริ่มระดับภูมิภาคที่มีอยู่เดิมว่าด้วยภัยพิบัติและเหตุฉุกเฉินและชุดข้อเสนอแนะในการแปลงข้อริเริ่มต่าง ๆ ของอาเซียนไปเป็นกรอบการดําเนินงานระดับภูมิภาค
5) การรับรองกรอบนโยบายยุทธศาสตร์อาเชียนว่าด้วยการส่งเสริมการปรับตัวของประชาคมอาเซียนสําหรับความเข้าใจ การยอมรับ และการรับรู้เกี่ยวกับวาระระดับภูมิภาคที่มากขึ้นในหมู่ประชาชนอาเซียน และการแสดงความยินดีต่อประเทศบรูไนดารุสซาลามเกี่ยวกับความสําเร็จในการจัดเวทีเสวนานวัตกรรม การจ้างงานเยาวชน และการใช้เทคโนโลยีดิจิทัลในมุมมองของประชาคมสังคมและวัฒนธรรมอาเซียน ครั้งที่ 1 เมื่อวันที่ 27 กันยายน พ.ศ. 2564 และคาดหวังว่าความสําเร็จในการจัดเวทีเสวนานวัตกรรมฯ ครั้งที่ 1 จะนําไปสู่การขยายผลในการจัดเวทีดังกล่าวอย่างต่อเนื่องในปีต่อ ๆ ไป
6) การรับรองกรอบความร่วมมือเศรษฐกิจใส่ใจที่ครอบคลุมของอาเซียน (ASEAN
Comprehensive Framework on Care Economy) ในฐานะข้อริเริ่มที่จะเป็นแนวทางให้แก่ภูมิภาคในการจัดการกับความท้าทายที่เพิ่มขึ้นของการลงทุนอย่างยั่งยืนในงานด้านการดูแล และเพื่อให้องค์ประกอบของงานด้านการดูแลทั้งหมดกลายเป็นส่วนสําคัญของการเติบโตทางเศรษฐกิจที่ครอบคลุมของอาเซียน และการรับทราบยุทธศาสตร์ 6 ประการที่คาดว่าจะสนับสนุนและพัฒนาเศรษฐกิจใส่ใจของอาเซียน รวมถึงเป็นส่วนเสริมของกรอบการฟื้นฟูที่ครอบคลุมของอาเซียนและวิสัยทัศน์ประชาคมอาเซียน ภายหลังปี พ.ศ. 2568
7) การชื่นชมความก้าวหน้าของข้อริเริ่มสําคัญว่าด้วยการตอบสนองต่อโควิด 19 ที่นําไปสู่การเตรียมความพร้อมของภูมิภาคต่อภาวะฉุกเฉินทางสาธารณสุขในอนาคต ซึ่งรวมถึงการดําเนินงานของศูนย์อาเซียนด้านภาวะฉุกเฉินทางสาธารณสุขและโรคอุบัติใหม่ การพัฒนาระบบประสานงานด้านภาวะฉุกเฉินทางสาธารณสุขของอาเซียน และการเปิดตัวเว็บไซต์อาเซียนสําหรับภาวะฉุกเฉินทางสาธารณสุข ที่ประชุมยังเล็งเห็นถึงความสําคัญของการเสริมสร้างความร่วมมือ โดยเฉพาะในด้านการจัดการกับผลกระทบของการแพร่ระบาดใหญ่ไปทั่วโลกต่อสุขภาพจิต
22. เรื่อง ขอความเห็นชอบต่อร่างเอกสาร ASEAN Protocol for Preparedness and Response to a Nuclear or Radiological Emergency
คณะรัฐมนตรมีมติเห็นชอบต่อร่างเอกสารคู่มืออาเซียนสําหรับการเตรียมรับมือและตอบสนองต่อเหตุฉุกเฉินทางนิวเคลียร์หรือเหตุฉุกเฉินทางรังสี (ASEAN Protocol for Preparedness and Response to a Nuclear or Radiological Emergency) (ร่างเอกสารฯ) ทั้งนี้ หากมีความจําเป็นต้องแก้ไขปรับปรุงร่างเอกสารดังกล่าวในส่วนที่ไม่ใช่สาระสําคัญ และเป็นประโยชน์ต่อประเทศไทยให้กระทรวงการอุดมศึกษา วิทยาศาสตร์ วิจัยและนวัตกรรม (อว.) ดําเนินการได้ โดยไม่ต้องนําเสนอคณะรัฐมนตรีเพื่อพิจารณาอีกครั้ง และมอบหมายให้สํานักงานปรมาณูเพื่อสันติ แจ้งการเห็นชอบร่างเอกสารฯ ของประเทศไทยต่อเครื่อข่าย ASEAN Network of Regulatory Bodies on Atomic Energy (ASEANTOM) ต่อไป ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ
สาระสําคัญ
การประชุมประจําปี ครั้งที่ 8 ของเครือข่าย ASEAN Network of Regulatory Bodies on Atomic Energy (ASEANTOM) ได้จัดขึ้นแบบออนไลน์ ระหว่างวันที่ 5 – 9 กรกฎาคม 2564 ซึ่งที่ประชุมได้ขอให้ประเทศสมาชิกเครือข่าย ASEANTOM ให้ความเห็นชอบต่อเนื้อหาของร่างเอกสาร ASEAN Protocol for Preparedness and Response to a Nuclear or Radiological Emergency (ร่างเอกสารฯ) เพื่อให้เครือข่าย ASEANTOM สามารถนําร่างเอกสารดังกล่าวเสนอเข้าที่ประชุมอาวุโสอาเซียนให้ความเห็นชอบในเดือนกันยายน 2564 โดยร่างเอกสารดังกล่าวเป็นเอกสารทางวิชาการสําหรับหน่วยงานกํากับดูแลความปลอดภัยทางนิวเคลียร์และรังสีในภูมิภาคอาเซียนใช้เป็นคู่มือในการเตรียมการรับมือและตอบสนองต่อเหตุฉุกเฉินทางนิวเคลียร์หรือเหตุฉุกเฉินทางรังสีได้อย่างมีประสิทธิภาพและเป็นระบบ โดยเฉพาะอย่างยิ่งสถานประกอบการและกิจกรรมต่าง ๆ ทางนิวเคลียร์และรังสีภายในภูมิภาค เช่น การเตรียมการเพื่อรับมือและตอบสนองต่อเหตุฉุกเฉินทางนิวเคลียร์และรังสี ซึ่งเกิดขึ้นภายในประเทศสมาชิกอาเซียน หรือสามารถเกิดขึ้น ณ ที่ใดที่มีผลกระทบต่อภูมิภาคอาเซียน ได้แก่ การแบ่งปันข้อมูล (information sharing) การประเมินผลรังสี (assessment) การสนับสนุนด้านการตัดสินใจ (support for decision making) และการสื่อสาร (public communication)
23. เรื่อง ร่างเอกสารผลลัพธ์การประชุมระดับรัฐมนตรีเอเชียเรื่องความเป็นหุ้นส่วนเพื่อการเติบโตสีเขียว (Chair’s Summary of Asia Green Growth Partnership Ministerial Meeting)
คณะรัฐมนตรีมีมติเห็นชอบต่อร่างเอกสารผลลัพธ์การประชุมระดับรัฐมนตรีเอเชียเรื่องความเป็นหุ้นส่วนเพื่อการเติบโตสีเขียว (Chair’s Summary of Asia Green Growth Partnership Ministerial Meeting) โดยหากมีความจําเป็นต้องแก้ไขร่างเอกสารผลลัพธ์การประชุมฯ ในส่วนที่ไม่ใช่สาระสําคัญหรือกระทบต่อผลประโยชน์ของประเทศไทย และไม่ขัดกับหลักการที่คณะรัฐมนตรีได้ให้ความเห็นชอบไว้ ให้กระทรวงพลังงานและคณะผู้แทนไทยที่เข้าร่วมการประชุมดังกล่าวสามารถดําเนินการได้โดยไม่ต้องนําเสนอคณะรัฐมนตรีพิจารณาอีกครั้ง รวมทั้งอนุมัติให้รัฐมนตรีว่าการกระทรวงพลังงานร่วมรับรองร่างเอกสารผลลัพธ์การประชุมฯ กับรัฐมนตรีหรือผู้แทนจากประเทศต่าง ๆ ที่เข้าร่วมในการประชุมระดับรัฐมนตรีเอเชียเรื่องความเป็นหุ้นส่วนเพื่อการเติบโตสีเขียว (Asia Green Growth Partnership Ministerial) ในวันจันทร์ที่ 4 ตุลาคม 2564 ผ่านระบบการประชุมทางไกลตามที่กระทรวงพลังงาน (พน.) เสนอ
สาระสําคัญของร่างเอกสารผลลัพธ์การประชุมฯ มีประเด็นสาระสําคัญ 4 หัวข้อ สรุป ดังนี้
1. แนวคิดหลักของการเปลี่ยนผ่านด้านพลังงานในเอเชีย ผู้เข้าร่วมประชุมฯ มองว่าการที่จะบรรลุเป้าหมายของการปลดปล่อยก๊าซคาร์บอนไดออกไซด์สุทธิเป็นศูนย์ได้นั้น มีหลากหลายแนวทาง ซึ่งมีความแตกต่างกันไปตามบริบทของแต่ละประเทศและการตั้งอยู่บนพื้นฐานของความเป็นจริง โดยที่ประชุมเห็นว่าแนวทางการเลือกใช้เชื้อเพลิง เทคโนโลยีและนวัตกรรมด้านพลังงาน จะสามารถช่วยผลักดันเป้าหมายการเปลี่ยนผ่านพลังงาน อย่างไรก็ตามต้องคํานึงถึงหลัก S+3E (ความมั่นคงด้านพลังงาน ประสิทธิภาพทางเศรษฐกิจ สิ่งแวดล้อม และความปลอดภัย) รวมถึงการสร้างความร่วมมือกับประเทศกําลังพัฒนาผ่านนวัตกรรมและการสนับสนุนทางการเงิน เพื่อให้สามารถบรรลุเป้าหมายการเปลี่ยนผ่านพลังงานได้อย่างรวดเร็วยิ่งขึ้น
2. ความพยายามสําหรับการเปลี่ยนผ่านด้านพลังงานในเอเชีย ผู้เข้าร่วมประชุมฯ ต่างยอมรับว่าการดําเนินการเชิงรุกเป็นสิ่งสําคัญในการจัดการเรื่องเปลี่ยนผ่านด้านพลังงาน แต่ต้องคํานึงถึงความเท่าเทียมและครอบคลุมในทุกภาคส่วนโดยการพิจารณาจากบริบทของประเทศนั้น ๆ และต้องมีความสอดคล้องกับความตกลงปารีสและเป้าหมายการพัฒนาอย่างยั่งยืน เพื่อลดปัญหาความเหลื่อมล้ําในการเข้าถึงพลังงาน โดยที่ประชุมฯ ได้ตระหนักถึงความสําคัญของการจัดตั้งกลไกเพื่อดึงดูดแหล่งเงินทุนในการนํามาพัฒนาเทคโนโลยีและโครงการต่าง ๆ นอกจากนี้แนวทางการดําเนินงานของแต่ละประเทศยังมีองค์กรระหว่างประเทศที่ช่วยศึกษาและวิเคราะห์แนวทางการดําเนินงานในเรื่องดังกล่าวอีกด้วย ได้แก่ ทบวงการพลังงานระหว่างประเทศ และสถาบันวิจัยทางเศรษฐกิจเพื่ออาเซียนและเอเชียตะวันออก ซึ่งที่ประชุมฯ มีความยินดีกับการให้การสนับสนุนของหน่วยงานดังกล่าว
3. ความร่วมมือด้านการเปลี่ยนผ่านพลังงานในเอเชีย ผู้เข้าร่วมประชุมฯ ให้ความสําคัญกับการส่งเสริมความร่วมมือในระดับภูมิภาคและระดับนานาชาติในด้านต่าง ๆ อาทิ การส่งเสริมนวัตกรรมและเทคโนโลยีในการลดการปล่อยก๊าซคาร์บอนไดออกไซด์ การพัฒนาโครงข่ายไฟฟ้าระหว่างประเทศ เพื่อให้เกิดการกระตุ้นการเปลี่ยนผ่านด้านพลังงานในระดับโลก ซึ่งความร่วมมือที่เกิดขึ้นจะทําให้แต่ละประเทศสามารถบรรลุเป้าหมายการเปลี่ยนผ่านด้านพลังงานได้โดยยังคงสามารถพัฒนาการเติบโตทางเศรษฐกิจและลดการปล่อยก๊าซเรือนกระจก ไปพร้อม ๆ กัน ทั้งนี้ การเปลี่ยนผ่านด้านพลังงานของประเทศกําลังพัฒนาต้องการการสนับสนุนในหลายด้าน ดังนั้น ที่ประชุมจึงมีความยินดีที่ข้อริเริ่มการเปลี่ยนผ่านด้านพลังงานเอเชียซึ่งเริ่มโดยประเทศญี่ปุ่น (AETI) จะมีการสนับสนุนทางการเงินสําหรับการเปลี่ยนผ่านในเอเชีย การพัฒนาเทคโนโลยี การพัฒนาบุคลากร การจัดประชุมเชิงปฏิบัติการและสัมมนา และการแบ่งปันองค์ความรู้ซึ่งจะสามารถนํามาช่วยสนับสนุนประเทศกําลังพัฒนาต่อไปได้
4. แนวทางในอนาคต ที่ประชุมรับทราบถึงความสําคัญของทวีปเอเชียและทวีปอื่น ๆ ที่จะต้องร่วมกันผลักดันให้เกิดการเปลี่ยนผ่านด้านพลังงานในอนาคต ผ่านเวทีการหารือร่วมกับภาคเอกชนและภาคการศึกษาในระดับนานาชาติ เพื่อกระตุ้นให้เกิดการเปลี่ยนผ่านด้านพลังงานในอนาคตต่อไปได้ โดยที่ประชุมได้เห็นชอบร่วมกันว่าควรมีการผลักดันกิจกรรมโครงการที่เป็นประโยชน์เพื่อให้เกิดการเติบโตสีเขียวต่อไป โดยประเทศญี่ปุ่นกําหนดว่าจะมีการดําเนินการจัดประชุมเช่นนี้อีกเป็นครั้งที่ 2 ในปี พ.ศ. 2565 ต่อไป
24. เรื่อง ขอความเห็นชอบการรับรองร่างเอกสาร Joint Statement of the Fifth ASEAN Plus Three Education Ministers Meeting และ Joint Statement of the Fifth East Asia Summit Education Ministers Meeting
คณะรัฐมนตรีมีมติเห็นชอบต่อร่างเอกสาร Joint Statement of the Fifth ASEAN Plus Three Education Ministers Meeting และ Joint Statement of the Fifth East Asia Summit Education Ministers Meeting รวมทั้งอนุมัติให้รัฐมนตรีว่าการกระทรวงศึกษาธิการหรือผู้แทนให้ความเห็นชอบและรับรองร่างเอกสาร Joint Statement of the Fifth ASEAN Plus Three Education Ministers Meeting และ Joint Statement of the Fifth East Asia Summit Education Ministers Meeting ในการประชุมรัฐมนตรีด้านการศึกษาของอาเซียนบวกสาม ครั้งที่ 5 (the Fifth ASEAN Plus Three Education Ministers Meeting) และการประชุมสุดยอดเอเชียตะวันออกด้านการศึกษา ครั้งที่ 5 (the Fifth East Asia Summit Education Ministers Meeting) ทั้งนี้ หากมีความจําเป็นต้องแก้ไขเอกสารที่ไม่ใช่สาระสําคัญหรือไม่ขัดต่อผลประโยชน์ของประเทศไทย ให้กระทรวงศึกษาธิการดําเนินการได้โดยไม่ต้องนําเสนอคณะรัฐมนตรีเพื่อพิจารณาตามที่กระทรวงศึกษาธิการ (ศธ.) เสนอ
1. สาระสําคัญของเอกสารแถลงการณ์ร่วมการประชุมรัฐมนตรีด้านการศึกษาของอาเซียนบวกสาม ครั้งที่ 5 ดังนี้
1) การประชุมครั้งนี้มี สาธารณรัฐฟิลิปปินส์และสาธารณรัฐเกาหลีเป็นประธานร่วมการประชุม โดยในปี พ.ศ. 2565 - 2566 ประเทศเวียดนามและสาธารณรัฐประชาชนจีน จะทําหน้าที่ประธานร่วมการประชุม
2) ประเด็นหลักคือ “การปรับเปลี่ยนการศึกษาตามวิถีอาเซียน : การเสริมสร้างความร่วมมือแบบหุ้นส่วนในยุคที่โลกเผชิญกับการเปลี่ยนแปลงอย่างรวดเร็ว” พวกเราตระหนักถึงผลกระทบที่รุนแรงจากการแพร่ระบาดของโรคโควิด - 19 ต่อระบบการศึกษาของชาติและความร่วมมือด้านการศึกษาในระดับภูมิภาค
3) การช่วยเหลือของประเทศสมาชิกบวกสามที่มีแก่ประเทศสมาชิกอาเซียน รวมถึงความคิดริเริ่มของอาเซียนในด้านการศึกษา ได้แก่ (1) การรับรองและการยังคงดําเนินการตามแผนปฏิบัติการด้านการศึกษาอาเซียนบวกสาม พ.ศ. 2561 - 2568 (2) การจัดประชุมคณะทํางานด้านการแลกเปลี่ยนนักศึกษาและการประกันคุณภาพการศึกษาระดับอุดมศึกษาของอาเซียนบวกสาม ครั้งที่ 8 อย่างประสบความสําเร็จ (3) การรับรองแนวทางการเผยแพร่ข้อมูลทางออนไลน์ เพื่อส่งเสริมการแลกเปลี่ยนนักศึกษาในภูมิภาคอาเซียนบวกสามของคณะทํางานอาเซียนบวกสาม
4) การแลกเปลี่ยนนักศึกษาที่มีการประกันคุณภาพระหว่างประเทศอาเซียนบวกสาม การรับรองแนวทางการเผยแพร่ข้อมูลทางออนไลน์เพื่อส่งเสริมการแลกเปลี่ยนนักศึกษาในภูมิภาคอาเซียนบวกสาม และการจัดทําแนวปฏิบัติร่วมในการจัดการศึกษาระดับอุดมศึกษารูปแบบใหม่ ๆ ในภูมิภาคอาเซียนบวกสามให้แล้วเสร็จ
5) การสนับสนุนทุนการศึกษาของสาธารณรัฐประชาชนจีน และสาธารณรัฐเกาหลี ในการลดช่องว่างทักษะด้านอาชีวศึกษาผ่านโครงการแลกเปลี่ยนระหว่างอาเซียนและสาธารณรัฐเกาหลีที่ดําเนินการอยู่ การจัดการเรียนการสอนผ่านสื่ออิเล็กทรอนิกส์หรือ e-learning ผ่านโครงการมหาวิทยาลัยไซเบอร์ของสาธารณรัฐเกาหลี และประเทศญี่ปุ่นที่สนับสนุนการจัดมุมอาเซียนในมหาวิทยาลัยของประเทศสมาชิกที่ได้รับการคัดเลือก
2. สาระสําคัญของเอกสารแถลงการณ์ร่วมของการประชุมสุดยอดเอเชียตะวันออกด้านการศึกษา มีดังนี้
1) การประชุมครั้งนี้มีสาธารณรัฐฟิลิปปินส์ทําหน้าที่เป็นประธานการประชุม โดยในปี พ.ศ. 2565 ประเทศเวียดนามจะทําหน้าที่เป็นเจ้าภาพการประชุม
2) ความก้าวหน้าและการมีส่วนร่วมของประเทศสมาชิกที่ประชุมสุดยอดเอเชียตะวันออกในการดําเนินการตามประเด็นความร่วมมือสําคัญ 14 ประเด็นภายใต้แผนปฏิบัติการมะนิลาเพื่อต่อยอดปฏิญญาพนมเปญว่าด้วยข้อริเริ่มด้านพัฒนาของที่ประชุมสุดยอดเอเชียตะวันออก (พ.ศ. 2561-2565)
3) ความกังวลถึงผลกระทบของการแพร่ระบาดของโรคโควิด-19 ต่อระบบการศึกษา ของชาติและความร่วมมือด้านการศึกษาระดับภูมิภาค ความมุ่งมั่นและการดําเนินการโดยทันท่วงทีของประเทศที่เข้าร่วมการประชุมสุดยอดเอเชียตะวันออก รวมถึงหุ้นส่วนความร่วมมือในการปกป้องการศึกษาและจัดการกับความท้าทายอันเนื่องมาจากวิกฤตระดับโลก
4) การรับรองแผนงานด้านการศึกษาของอาเซียน พ.ศ. 2564-2568 และการหารือที่อยู่ในระหว่างการดําเนินการ เพื่อให้เกิดการรับรองแผนปฏิบัติการด้านการศึกษาของอาเซียน-รัสเซีย พ.ศ. 2564-2568 ความพยายามฟื้นฟูอาเซียน ผ่านกรอบการฟื้นฟูที่ครอบคลุมของอาเซียน (ASEAN Comprehensive Framework-ACRF) ซึ่งจะให้ความสําคัญกับการปรับเปลี่ยนระบบการศึกษาไปสู่ระบบดิจิทัล โดยส่งเสริมทักษะความเข้าใจและการใช้เทคโนโลยีดิจิทัล และทักษะในศตวรรษที่ 21 ในหมู่เด็กและเยาวชน
5) ชมเชยออสเตรเลียที่มีคุณูปการมาอย่างยาวนานต่อการจัดทําข้อริเริ่มกรอบคุณวุฒิอาเซียน การอนุมัติโครงการแลกเปลี่ยนอาจารย์ของเครือข่ายมหาวิทยาลัยอาเซียน-อินเดียและการสนับสนุนอย่างต่อเนื่องของสาธารณรัฐประชาชนจีน ประเทศญี่ปุ่น สาธารณรัฐเกาหลี และสหรัฐอเมริกา ในการจัดสรรทุนการศึกษาและส่งเสริมโครงการแลกเปลี่ยนนักศึกษาในภูมิภาคที่มีคุณภาพ
6) การทํางานร่วมกันของทุกภาคส่วนมีความสําคัญเพิ่มขึ้น และแสวงหาความร่วมมือในการดําเนินโครงงาน/โครงการ/กิจกรรมที่เกี่ยวข้องอย่างต่อเนื่อง โดยมุ่งเน้นการศึกษาในระดับประถมศึกษา มัธยมศึกษา และอุดมศึกษาที่ครอบคลุมและมีคุณภาพ รวมถึงการศึกษาและฝึกอบรมด้านการเทคนิคอาชีวศึกษา
25. เรื่องการจัดทําบันทึกความเข้าใจว่าด้วยความร่วมมือด้านการศึกษาระหว่างกระทรวงศึกษาธิการแห่งราชอาณาจักรไทยกับกระทรวงศึกษาธิการและวัฒนธรรมแห่งสาธารณรัฐฟินแลนด์
คณะรัฐมนตรีมีมติเห็นชอบและอนุมัติให้มีการลงนามบันทึกความเข้าใจว่าด้วยความร่วมมือด้านการศึกษาระหว่างกระทรวงศึกษาธิการแห่งราชอาณาจักรไทยกับกระทรวงศึกษาธิการและวัฒนธรรมแห่งสาธารณรัฐฟินแลนด์ (Memorandum of Understanding on Cooperation in the Field of Education between the Ministry of Education of the Kingdom of Thailand and the Ministry of Education and Culture of the Republic of Finland) ทั้งนี้ หากก่อนลงนามมีความจําเป็นต้องปรับปรุงแก้ไขบันทึกความเข้าใจดังกล่าวในส่วนที่มิใช่สาระสําคัญ ให้กระทรวงศึกษาธิการหารือกับกรมสนธิสัญญาและกฎหมาย กระทรวงการต่างประเทศ เพื่อพิจารณาดําเนินการในเรื่องนั้น ๆ โดยไม่ต้องนําเสนอคณะรัฐมนตรีพิจารณาอีกครั้ง รวมทั้งอนุมัติให้รัฐมนตรีว่าการกระทรวงศึกษาธิการเป็นผู้ลงนามในบันทึกความเข้าใจว่าด้วยความร่วมมือด้านการศึกษาระหว่างกระทรวงศึกษาธิการแห่งราชอาณาจักรไทยกับกระทรวงศึกษาธิการและวัฒนธรรมแห่งสาธารณรัฐฟินแลนด์ตามที่กระทรวงศึกษาธิการ (ศธ.) เสนอ
สาระสําคัญ
ร่างบันทึกความเข้าใจฯ มีสาระสําคัญในการส่งเสริมและพัฒนาความร่วมมือด้านการศึกษาเพื่อผลประโยชน์ร่วมกันของทั้งสองประเทศ โดยมีรูปแบบความร่วมมือที่หลากหลาย อาทิ การแลกเปลี่ยนข้อมูลด้านการออกแบบและพัฒนาหลักสูตรการศึกษา ระบบการประเมินผล และงานวิจัยทางการศึกษา การส่งเสริมและสนับสนุนความร่วมมือเพื่อพัฒนาการศึกษาในระดับการศึกษาขั้นพื้นฐานตั้งแต่ระดับปฐมวัย ประถมศึกษา และมัธยมศึกษา รวมถึงการอาชีวศึกษา การศึกษานอกระบบ การศึกษาตามอัธยาศัย และการศึกษาตลอดชีวิต ตลอดจนความร่วมมือในการฝึกอบรมครูและบุคลากรทางการศึกษา เป็นต้น
26. เรื่อง ร่างแถลงการณ์ร่วมอาเซียนสําหรับการประชุมสมัชชาภาคีอนุสัญญาว่าด้วยความหลากหลายทางชีวภาพสมัยที่ 15
คณะรัฐมนตรีมีมติเห็นชอบร่างแถลงการณ์ร่วมอาเซียนสําหรับการประชุมสมัชชาภาคีอนุสัญญาว่าด้วยความหลากหลายทางชีวภาพ สมัยที่ 15 (ASEAN Joint Statement to the Fifteenth Meeting of the Conference of the Parties to the Convention on Biological Diversity) ทั้งนี้ หากมีความจําเป็นต้องแก้ไขเอกสารดังกล่าวในส่วนที่ไม่ใช่สาระสําคัญและไม่ขัดต่อผลประโยชน์ของประเทศไทย ให้กระทรวงทรัพยากรธรรมชาติและสิ่งแวดล้อมหรือผู้แทนที่ได้รับมอบหมายสามารถดําเนินการได้โดยไม่ต้องเสนอคณะรัฐมนตรีเพื่อพิจารณาอีก รวมทั้งอนุมัติให้รัฐมนตรีว่าการกระทรวงทรัพยากรธรรมชาติและสิ่งแวดล้อมหรือผู้แทนที่ได้รับมอบหมาย เป็นผู้ให้การรับรองร่างแถลงการณ์ร่วมอาเซียนฯ ตามที่กระทรวงทรัพยากรธรรมชาติและสิ่งแวดล้อม (ทส.) เสนอ
สาระสําคัญของร่างแถลงการณ์ร่วมอาเซียนฯ เป็นการแสดงเจตนารมณ์ของประเทศสมาชิกอาเซียนร่วมกับประชาคมโลกในการอนุรักษ์ธรรมชาติและความหลากหลายทางชีวภาพ โดยสนับสนุนการจัดทํากรอบงานความหลากหลายทางชีวภาพระดับโลกหลังปี ค.ศ. 2020 และการบรรลุเป้าหมายการพัฒนาอย่างยั่งยืน ภายในปี ค.ศ. 2030 พร้อมทั้งส่งเสริมการเปลี่ยนแปลงทัศนคติ พฤติกรรม และการบริหารจัดการความหลากหลายทางชีวภาพให้ยั่งยืน โดยมีประเด็นสําคัญที่ประเทศสมาชิกอาเซียนเห็นควรว่าควรร่วมกันดําเนินงาน ดังนี้
1. สร้างความเข้มแข็งให้กับกิจกรรมที่มีความสําคัญด้านการอนุรักษ์และฟื้นฟูระบบนิเวศและส่งเสริมความเป็นอยู่ที่ดีของประชาชนผ่านการจัดการระบบนิเวศเพื่อการใช้ประโยชน์อย่างยั่งยืน
2. บูรณาการความหลากหลายทางชีวภาพเข้าสู่ภาคการพัฒนา เพื่อลดแรงขับเคลื่อนที่นําไปสู่การสูญเสียความหลากหลายทางชีวภาพ พร้อมทั้งส่งเสริมการดําเนินงานด้านนโยบายเพื่อให้การปฏิบัติและการเปลี่ยนแปลงการอนุรักษ์ความหลากหลายทางชีวภาพเป็นไปอย่างยั่งยืน
3. ยกระดับกิจกรรม การจัดเตรียมทรัพยากรทางการเงิน และการเสริมสร้างสมรรถนะ การถ่ายทอดเทคโนโลยีที่เหมาะสม เพื่อสนับสนุนการดําเนินงานตาม นโยบาย มาตรการ และแผนการอนุรักษ์ และใช้ประโยชน์ความหลากหลายทางชีวภาพอย่างยั่งยืนแห่งชาติ (National Biodiversity Strategy and Action Plan) พร้อมทั้ง ส่งเสริมรูปแบบการติดตามตรวจสอบที่มีประสิทธิภาพในการดําเนินงานตามแผนการอนุรักษ์ดังกล่าว
4. ปรับปรุงการสื่อสาร การศึกษา การสร้างความตระหนัก และการมีส่วนร่วมของสาธารณชน รวมถึงสนับสนุนการยกระดับความสามารถทางด้านเทคโนโลยีและการวิจัยที่เกี่ยวข้องกับประเด็นความหลากหลายทางชีวภาพที่เกิดขึ้นใหม่
5. สร้างความเข้มแข็งให้แก่มาตรการที่ช่วยลดโรคระบาดทั้งในปัจจุบันและในอนาคต
6. ส่งเสริมความพยายามร่วมกันในการดําเนินงานตามเป้าหมายการพัฒนาอย่างยั่งยืน ความตกลงพหุภาคีด้านสิ่งแวดล้อม การสร้างความเข้มแข็งในการดําเนินงานตามพันธกรณีภายใต้กิจกรรม การลดผลกระทบจากการเปลี่ยนแปลงสภาพภูมิอากาศ
27. เรื่อง การรับรองร่างเอกสารผลลัพธ์การประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 15 และการประชุมที่เกี่ยวข้อง
คณะรัฐมนตรีมีมติอนุมัติตามที่สํานักงานตํารวจแห่งชาติ (ตช.) เสนอ ดังนี้
1. อนุมัติให้สนับสนุนและร่วมรับรองร่างเอกสารผลลัพธ์การประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 15 และการประชุมที่เกี่ยวข้อง จํานวน 3 ฉบับ ประกอบด้วย (1) ร่างแถลงการณ์ร่วมจากการประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 15 (2) ร่างแถลงการณ์อาเซียนว่าด้วยการต่อต้านอาชญากรรมข้ามชาติในช่วงหลังการแพร่ระบาดของโรคติดเชื้อไวรัสโคโรนาสายพันธุ์ใหม่ 2019 (3) ร่างเอกสารแนวคิดของไทย: แผนงานความร่วมมือด้านการบริหารจัดการชายแดนในกรอบอาเซียน
2. อนุมัติให้รัฐมนตรีช่วยว่าการกระทรวงกลาโหม (พลเอก ชัยชาญ ช้างมงคล) ซึ่งเป็นหัวหน้าคณะผู้แทนไทยเข้าร่วมการประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 15 และการประชุมที่เกี่ยวข้อง เป็นผู้ร่วมรับรองร่างเอกสารผลลัพธ์จากการประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 15 และการประชุมที่เกี่ยวข้องดังกล่าวตามข้อ 1 และอนุมัติในหลักการให้สํานักงานตํารวจแห่งชาติสามารถดําเนินการแก้ไขหรือเปลี่ยนแปลงเนื้อหาของร่างเอกสารผลลัพธ์จากการประชุมตามข้อ 1 ในส่วนที่ไม่ใช่สาระสําคัญก่อนการรับรองได้ (หากมีความจําเป็น) โดยไม่ต้องนําเสนอคณะรัฐมนตรีพิจารณาอีกครั้ง
ทั้งนี้ การประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 15 และการประชุมที่เกี่ยวข้องจะจัดขึ้นระหว่างวันที่ 28 – 30 กันยายน 2564 โดยประโยชน์ที่จะได้รับสําหรับการรับรองร่างเอกสารผลลัพธ์การประชุมดังกล่าวจะเป็นการเสริมสร้างและพัฒนาความร่วมมือระหว่างประเทศในทุกระดับ ทั้งองค์การระหว่างประเทศและภายใต้กรอบอาเซียนในการป้องกันและแก้ไขปัญหาการก่อการร้ายและอาชญากรรมข้ามชาติ
แต่งตั้ง
28. เรื่อง การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงคมนาคม)
คณะรัฐมนตรีมีมติอนุมัติตามที่รัฐมนตรีว่าการกระทรวงคมนาคมเสนอแต่งตั้งนายทวี แสงสุวรรณโณ ผู้เชี่ยวชาญวิชาชีพเฉพาะด้านวิศวกรรมโยธา (ด้านสํารวจและออกแบบ) (วิศวกรโยธาเชี่ยวชาญ) กรมทางหลวงชนบท ให้ดํารงตําแหน่ง วิศวกรใหญ่ที่ปรึกษาวิชาชีพเฉพาะด้านวิศวกรรมโยธา (ด้านสํารวจและออกแบบ) (วิศวกรโยธาทรงคุณวุฒิ) กรมทางหลวงชนบท กระทรวงคมนาคม ตั้งแต่วันที่ 25 มีนาคม 2564 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
29. เรื่อง การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
คณะรัฐมนตรีมีมติอนุมัติตามที่รัฐมนตรีว่าการกระทรวงสาธารณสุขเสนอแต่งตั้ง นายสุวิช ธรรมปาโล นายแพทย์เชี่ยวชาญ (ด้านเวชกรรมป้องกัน) กรมควบคุมโรค ให้ดํารงตําแหน่ง นายแพทย์ทรงคุณวุฒิ (ด้านเวชกรรมป้องกัน) กรมควบคุมโรค กระทรวงสาธารณสุข ตั้งแต่วันที่ 24 มีนาคม 2564 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
30. เรื่อง การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
คณะรัฐมนตรีมีมติอนุมัติตามที่สํานักงาน ก.พ. เสนอแต่งตั้ง นายปิยวัฒน์ ศิวรักษ์ รองเลขาธิการ ก.พ. สํานักงาน ก.พ. ให้ดํารงตําแหน่งเลขาธิการ ก.พ. สํานักงาน ก.พ. สํานักนายกรัฐมนตรี เพื่อทดแทนผู้ดํารงตําแหน่งที่จะเกษียณอายุราชการ ตั้งแต่วันที่ 1 ตุลาคม 2564 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
31. เรื่อง การให้กรรมการผู้ช่วยรัฐมนตรีคงอยู่ปฏิบัติหน้าที่ต่ออีกหนึ่งวาระ
คณะรัฐมนตรีมีมติเห็นชอบตามที่สํานักเลขาธิการนายกรัฐมนตรีเสนอให้ นายเหรียญชัย ลิขิตพฤกษ์ กรรมการผู้ช่วยรัฐมนตรี ซึ่งครบวาระการดํารงตําแหน่งหนึ่งปี ในวันที่ 8 ตุลาคม 2564 คงอยู่ปฏิบัติหน้าที่ต่ออีกหนึ่งวาระ ทั้งนี้ ให้มีผลตั้งแต่วันที่ 9 ตุลาคม 2564
32. เรื่อง การอนุมัติองค์ประกอบคณะกรรมการฝ่ายไทยในคณะกรรมการบริหารมูลนิธิการศึกษาไทย – อเมริกัน (ฟุลไบรท์) ประจําปี 2564 – 2565
คณะรัฐมนตรีมีมติอนุมัติองค์ประกอบคณะกรรมการฝ่ายไทยในคณะกรรมการบริหารมูลนิธิการศึกษาไทย – อเมริกัน (ฟุลไบรท์) ประจําปี 2564 – 2565 จํานวน 7 คน โดยให้คงองค์ประกอบเดิมของคณะกรรมการฝ่ายไทยในคณะกรรมการบริหารมูลนิธิการศึกษาไทย – อเมริกัน (ฟุลไบรท์) ประจําปี 2562 – 2563 ตามที่กระทรวงการต่างประเทศเสนอ ดังนี้
1. นายวิชาวัฒน์ อิศรภักดี  ประธานกรรมการ
(ผู้ช่วยรัฐมนตรีประจํากระทรวงการต่างประเทศ)
2. อธิบดีกรมอเมริกาและแปซิฟิกใต้ หรือผู้แทน               กรรมการ
3. อธิบดีกรมความร่วมมือระหว่างประเทศหรือผู้แทน            กรรมการ
4. ผู้แทนสํานักงานสภาพัฒนาการเศรษฐกิจและสังคมแห่งชาติ      กรรมการ
5. ผู้แทนกระทรวงการอุดมศึกษา วิทยาศาสตร์ วิจัยและนวัตกรรม    กรรมการ
6. นายพรวิทย์ พัชรินทร์ตนะกุล  กรรมการ
[รองอธิการบดีสถาบันการจัดการปัญญาภิวัฒน์และที่ปรึกษาบริษัท ซีพี ออลล์ จํากัด (มหาชน)]
7. นายกสมาคมฟุลไบรท์ไทย  กรรมการ
33. เรื่อง การแต่งตั้งกรรมการผู้ทรงคุณวุฒิในคณะกรรมการพัฒนาวิทยาศาสตร์และเทคโนโลยีแห่งชาติ
คณะรัฐมนตรีมีมติอนุมัติตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอแต่งตั้งกรรมการผู้ทรงคุณวุฒิ ในคณะกรรมการพัฒนาวิทยาศาสตร์และเทคโนโลยีแห่งชาติ ดังรายชื่อต่อไปนี้
1. ผู้ทรงคุณวุฒิจากหน่วยงานของรัฐที่เกี่ยวข้อง
1.1 นายดนุชา พิชยนันนท์
1.2 นางสาวดวงใจ อัศวจินตจิตร์
1.3 นายอนันต์ แก้วกําเนิด
1.4 นายวันชัย พนมชัย
1.5 ศาสตราจารย์บรรจง มไหสวริยะ
1.6 รองศาสตราจารย์สมหมาย ผิวสอาด
1.7 ศาสตราจารย์ปิยะมิตร ศรีธรา
1.8 นายบุญชัย จรัสแสงสมบูรณ์
1.9 ศาสตราจารย์ผดุงศักดิ์ รัตนเดโช
1.10 ศาสตราจารย์ศุภชัย ปทุมนากุล
2. ผู้ทรงคุณวุฒิซึ่งมิใช่ข้าราชการ
2.1 นายสุพันธุ์ มงคลสุธี
2.2 นายกลินท์ สารสิน
2.3 รองศาสตราจารย์สุธรรม อยู่ในธรรม
2.4 นายสุวิทย์ วิบุลผลประเสริฐ
2.5 นายเอกนัฏ พร้อมพันธุ์
2.6 ศาสตราจารย์สมคิด เลิศไพฑูรย์
2.7 นายแสงชัย ธีรกุลวาณิช
2.8 รองศาสตราจารย์วีระพงษ์ แพสุวรรณ
2.9 นายรุ่งโรจน์ รังสิโยภาส
2.10 นายทศพร ศิริสัมพันธ์
ทั้งนี้ ให้มีผลตั้งแต่วันที่คณะรัฐมนตรีมีมติและไม่ก่อนวันที่ 15 ตุลาคม 2564 เป็นต้นไป
34. เรื่อง ขออนุมัติแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)
คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคมเสนอการแต่งตั้ง นายเวทางค์ พ่วงทรัพย์ ที่ปรึกษาด้านการสื่อสาร (นักวิเคราะห์นโยบายและแผน ระดับทรงคุณวุฒิ) กลุ่มที่ปรึกษา สํานักงานปลัดกระทรวง กระทรวงดิจิทัลเพื่อเศรษฐกิจและสังคม ให้ดํารงตําแหน่งรองปลัดกระทรวง (นักบริหาร ระดับสูง) สํานักงานปลัดกระทรวง กระทรวงดิจิทัลเพื่อเศรษฐกิจและสังคม ตั้งแต่วันที่ 1 ตุลาคม 2564 ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
35. เรื่อง การแต่งตั้งกรรมการในคณะกรรมการการไฟฟ้าฝ่ายผลิตแห่งประเทศไทย
คณะรัฐมนตรีมีมติอนุมัติตามที่กระทรวงพลังงานเสนอแต่งตั้งบุคคลเป็นกรรมการในคณะกรรมการการไฟฟ้าฝ่ายผลิตแห่งประเทศไทย ดังนี้
1. นายธนาวัฒน์ สังข์ทอง                 กรรมการ
2. รองศาสตราจารย์ณัฐชา ทวีแสงสกุลไทย  กรรมการ
ทั้งนี้ ตั้งแต่วันที่ 28 กันยายน 2564 เป็นต้นไป
..................................